


ΒΟΥΛΗ ΤΩΝ ΕΛΛΗΝΩΝ
ΠΕΡΙΟΔΟΣ Κ΄- ΣΥΝΟΔΟΣ B΄ 
ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ


                                                        Π Ρ Α Κ Τ Ι Κ Ο
                                                (Άρθρο 40 παρ. 1 Κ.τ.Β.)

Στην Αθήνα, σήμερα, 23 Ιουλίου 2025, ημέρα Τετάρτη και ώρα 16.15΄, στην Αίθουσα «Προέδρου Αθανασίου Κωνστ. Τσαλδάρη» (223), συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία της Προέδρου κυρίας Θεοδώρας (Ντόρας) Μπακογιάννη, με θέμα ημερήσιας διάταξης συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Αξιοποίηση ακίνητης περιουσίας Ενόπλων Δυνάμεων – Σύσταση Ταμείου Ακινήτων Εθνικής Άμυνας και Φορέα Αξιοποίησης Ακινήτων Ενόπλων Δυνάμεων – Σχέδιο δράσεων για τη διαχείριση των στεγαστικών αναγκών των στελεχών των Ενόπλων Δυνάμεων» (3η συνεδρίαση). 
Στη συνεδρίαση παρέστησαν ο Υφυπουργός Εθνικής Άμυνας, κ. Αθανάσιος Δαβάκης, καθώς και αρμόδιοι υπηρεσιακοί παράγοντες.
Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
 	Παρόντες ήταν οι Βουλευτές κ.κ.: Αβραμόπουλος Δημήτριος, Αμυράς Γεώργιος, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Βούλτεψη Σοφία, Γκολιδάκης Διαμαντής, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καραμανλής Αχ. Κωνσταντίνος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Χατζηβασιλείου Αναστάσιος (Τάσος), Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Νικητιάδης Γεώργιος, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Ψυχογιός Γεώργιος, Στολτίδης Λεωνίδας, Μεταξάς Κωνσταντίνος Βασίλειος, Παπαναστάσης Νικόλαος, Κομνηνάκα Μαρία, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Αποστολάκης Ευάγγελος, Γαυγιωτάκης Μιχαήλ και Σαράκης Παύλος.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Κυρίες και κύριοι συνάδελφοι, ξεκινά η τρίτη συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Αξιοποίηση ακίνητης περιουσίας Ενόπλων Δυνάμεων – Σύσταση Ταμείου Ακινήτων Εθνικής Άμυνας και Φορέα Αξιοποίησης Ακινήτων Ενόπλων Δυνάμεων – Σχέδιο δράσεων για τη διαχείριση των στεγαστικών αναγκών των στελεχών των Ενόπλων Δυνάμεων». 
Στο σημείο αυτό να κάνουμε την ψηφοφορία επί της αρχής του νομοσχεδίου.
	Τον λόγο έχει ο Εισηγητής της Πλειοψηφίας, κ. Διαμαντής Γκολιδάκης.
ΔΙΑΜΑΝΤΗΣ ΓΚΟΛΙΔΑΚΗΣ (Εισηγητής της Πλειοψηφίας): Ψηφίζουμε, υπέρ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Τον λόγο έχει ο Εισηγητής της Μειοψηφίας, κ. Μιχαήλ Κατρίνης.
 ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Επιφυλασσόμαστε για την Ολομέλεια.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Τον λόγο έχει ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κ. Συμεών Κεδίκογλου. Λείπει θα τον ρωτήσουμε αργότερα.
Τον λόγο έχει ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ, κ. Νικόλαος Παπαναστάσης.
ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»): Καταψηφίζουμε, κυρία Πρόεδρε.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Βιλιάρδος.
ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»): Επιφύλαξη.  
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Τον λόγο έχει η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Αθανασία (Σία) Αναγνωστοπούλου, αλλά λείπει.
Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ”ΝΙΚΗ”», κ. Τάσος Οικονομόπουλος, αλλά λείπει.
Τον λόγο έχει ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Επιφύλαξη για την Ολομέλεια. Να σας ενημερώσω ότι στην προηγούμενη συνεδρίαση δεν μπόρεσα να παρευρίσκομαι, στις ερωτήσεις στους φορείς, επειδή μιλούσα στην Επιτροπή Οικονομικών Υποθέσεων.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Έχετε δίκιο, κύριε Καζαμία, είναι πολύ δύσκολο.
 Συνεπώς, το ως άνω σχέδιο νόμου του Υπουργείου Εθνικής Άμυνας γίνεται δεκτό επί της αρχής, κατά πλειοψηφία.
Κυρίες και κύριοι συνάδελφοι, εισερχόμαστε στη συζήτηση επί των άρθρων.
Τον λόγο έχει ο κ. Γκολιδάκης. 
ΔΙΑΜΑΝΤΗΣ ΓΚΟΛΙΔΑΚΗΣ (Εισηγητής της Πλειοψηφίας):  Ευχαριστώ, κυρία Πρόεδρε.
Κύριε Υφυπουργέ, κυρίες και κύριοι συνάδελφοι, επιτρέψτε μου να ξεκινήσω εκφράζοντας τα ειλικρινή μου συγχαρητήρια στην ηγεσία του Υπουργείου Εθνικής Άμυνας, καθώς, και στα στελέχη του Yπουργείου που εργάστηκαν μεθοδικά, τεκμηριωμένα και με αίσθημα ευθύνης για την κατάρτιση αυτού του σχεδίου νόμου. Πρόκειται για πρωτοβουλία που συνδυάζει στρατηγικό όραμα, θεσμική τόλμη και κοινωνική ευαισθησία και αυτό ένα έργο συλλογικής προσπάθειας και υψηλού επαγγελματισμού και είναι προς τιμήν όλων όσων συνέβαλαν στο να έρθει στη Βουλή ένα σχέδιο συνεκτικό, λειτουργικό και με ξεκάθαρο προσανατολισμό στο μέλλον της εθνικής άμυνας και του προσωπικού της. 
Το σχέδιο νόμου, λοιπόν, τέθηκε σε δημόσια διαβούλευση την 3η Ιουλίου 2025 ημέρα Πέμπτη και ώρα 23:45 ως την 18η Ιουλίου 2025 ημέρα Παρασκευή και ώρα 9:00 και συνολικά διατυπώθηκαν 688 σχόλια. Θα σταθώ σε κάποια βασικά σημεία και θα προσπαθήσω να είμαι σύντομος.
 Στο άρθρο 1, ορίζεται ως σκοπός του νόμου που είναι η προστασία, η διαχείριση και αξιοποίηση της ακίνητης περιουσίας των Ενόπλων Δυνάμεων. Παράλληλα, προβλέπεται η ανάληψη και υλοποίηση ενεργειών για την επίλυση των προβλημάτων που αντιμετωπίζει το στρατιωτικό προσωπικό των Ενόπλων Δυνάμεων στο τομέα της στέγασης. 
Με το άρθρο 2, καθορίζεται το αντικείμενο του νόμου, δηλαδή, η συγχώνευση των υφιστάμενων ταμείων στο ενιαίο ΤΑΕΘΑ, η σύσταση του ΦΑΑΕΔ, η κατάρτιση σχεδίου στεγαστικών δράσεων των Ενόπλων Δυνάμεων. Αυτά αποβλέπουν στην αποτελεσματικότερη διαχείριση και βέλτιστη αξιοποίηση της ακίνητης περιουσίας των Ενόπλων Δυνάμεων καθώς και στη μέριμνα για την υποβοήθηση των στεγαστικών αναγκών στρατιωτικού προσωπικού.
Στο άρθρο 3, προβλέπεται η σύσταση του ΤΑΕΘΑ νομικού προσώπου δημοσίου δικαίου το οποίο συγχωνεύει το ΤΕΘΑ, το ΤΕΣ και το ΤΑΑ επιφέροντας την ολοκληρωτική διοικητική τους αναδιοργάνωση. Στόχος της εν λόγω συνένωσης είναι κατά τη διαχείριση ακίνητης περιουσίας των Ενόπλων Δυνάμεων να εφαρμόζεται στο εξής ένα νέο νομικό πλαίσιο που εξασφαλίζει τον πλήρη συντονισμό των ενεργειών σε αντίθεση με τις διάσπαρτες διατάξεις που εφαρμόζουν έως τώρα τα συγχωνευόμενα ταμεία. Τα υπό σύσταση νομικά πρόσωπα δημοσίου δικαίου είναι διοικητικά και οικονομικά αυτοτελή σε σχέση με το δημόσιο και με περιουσία ανεξάρτητη και διακριτή. Εποπτεύονται μέσω του Γενικού Επιτελείου Εθνικής Άμυνας από τον Υπουργό Εθνικής Άμυνας, προς εξασφάλιση διαφανών διαδικασιών, διαχείρισης περιουσίας του και εκπροσωπείται δικαστικά από το Νομικό Συμβούλιο του Κράτους εφαρμόζοντας όλες σχετικές διατάξεις περί δικαστικής εκπροσώπησης του δημοσίου. 
Παράλληλα, ως νομικό πρόσωπο δημοσίου δικαίου τηρεί λογαριασμό στην Τράπεζα της Ελλάδος και έτσι τονίζεται ότι το ΤΑΕΘΑ καθίσταται καθολικός διάδοχος των συγχωνευόμενων ταμείων σε κάθε έννομη σχέση του, ωστόσο η λειτουργία του εκκινεί μόνο με την κατάρτιση του πίνακα, οργάνωσης του υλικού, του Κανονισμού Οργάνωσης και Λειτουργίας και του Εσωτερικού Κανονισμού Διαχείρισης Ακινήτων. Ως τότε θα ΤΕΘΑ, ΤΕΣ και ΤΑΑ τα προηγούμενα ταμεία, συνεχίζουν να λειτουργούν σύμφωνα με το υφιστάμενο νομικό τους πλαίσιο και σε συνεργασία με τη ΥΠΑΑΠΕΔ ως την παύση λειτουργία της και την έναρξη λειτουργίας του ΦΑΑΕΔ.
 Με το άρθρο 4, επιδιώκονται η εξασφάλιση συνέχειας της αποστολή των υφιστάμενων ταμείων και αποφυγή νομικών ζητημάτων και προβληματισμών σχετικά με τη διοικητική τους συνέχεια και την απρόσκοπτη λειτουργία τους. Συγκεκριμένα: καθορίζεται η αποστολή του ΤΑΕΘΑ η οποία δεν αλλοιώνει τη φύση των ιδρυτικών σκοπών των συγχωνευόμενων ταμείων τους οποίους και ενσωματώνει ενώ, επιπρόσθετα, αυτή ενισχύεται και με την υλοποίηση δράσεων για τη βελτίωση των συνθηκών διαβίωσης και στέγασης των στελεχών των Ενόπλων Δυνάμεων πέρα από την ενίσχυση της αμυντικής οχύρωση της χώρας.
Στο άρθρο 5, προσδιορίζονται οι αρμοδιότητες που ΤΑΕΘΑ το οποίο δεν θα αξιοποιεί αυτοτελώς τη μη επιχειρησιακά αναγκαία περιουσία του αλλά θα αναθέτει το εν λόγω έργο στον ΦΑΑΕΔ παραμένοντας όμως ο αποδέκτης των πόρων που αποκομίζονται από την αξιοποίησή τους και διαθέτοντας τους για την εξυπηρέτηση της αποστολής τους. Σκοπός της  εν λόγω πρόβλεψης είναι η κατάρτιση του πλαισίου δράσης του ΤΑΕΘΑ διακριτού από εκείνο του ΦΑΑΕΔ. Το ΤΑΕΘΑ διατηρεί το δικαίωμα να προβαίνει σε ανταλλαγή-παραχώρηση χρήσης με αντάλλαγμα μη επιχειρησιακά αναγκαίων ακινήτων δικά του προς τους φορείς του δημοσίου του ιδιωτικού τομέα. Η παραχώρηση χωρίς αντάλλαγμα σε περίπτωση που εξυπηρετούνται αποκλειστικά φιλανθρωπικοί, πολιτιστικοί, κοινωφελείς και εκπαιδευτικοί σκοποί και μόνο εφόσον συντρέχουν λόγοι από προφανούς δημοσίου συμφέροντος, συνιστά επιλογή που ανάγεται στη διακριτική ευχέρεια του ΤΑΕΘΑ και σε καμία περίπτωση η συνδρομή των συγκεκριμένων λόγων δεν γεννά υποχρέωση άνευ ανταλλάγματος παραχώρηση.
Παράλληλα, πέρα από την ως άνω δυνατότητα παραχώρησης, μπορεί να παραχωρεί σε τρίτους το δικαίωμα να χρησιμοποιούν και να εκμεταλλεύονται χώρους που βρίσκονται εντός επιχειρησιακά αναγκαίων ακινήτων, προκειμένου να λειτουργήσουν χώροι παροχής υπηρεσιών. 
Συγχρόνως, εντός επιχειρησιακά αναγκαίων ακινήτων επιλαμβάνεται των ενεργειών εκτέλεσης έργων για στρατιωτικούς σκοπούς, ενώ η συγκεκριμένη αρμοδιότητα δύναται να ασκείται και από τους αρχηγούς των Γενικών Επιτελείων. Με τη συγκεκριμένη πρόβλεψη μεταβίβασης αρμοδιότητας, ο αρχηγός του οικείου Γενικού Επιτελείου δύναται να έχει αποφασιστική αρμοδιότητα επί έργων που εξυπηρετούν επιχειρησιακές ανάγκες ενός στρατοπέδου, χωρίς να απαιτούνται χρονοβόρες διαδικασίες. 
Ενδεικτικά, αναφέρεται η περίπτωση εκτέλεσης έργων υποδοχής, εγκατάστασης, υποστήριξης αεροσκαφών νέας γενιάς σε στρατόπεδα της Πολεμικής Αεροπορίας, τα οποία πρέπει να πιστοποιούνται ως προς τις τεχνικές τους προδιαγραφές, έχουν αυστηρό χρονοδιάγραμμα ολοκλήρωσης και παράδοσης και αμιγώς στρατιωτική χρήση.
Επιπρόσθετα, το ΤΑΕΘΑ αναλαμβάνει την υλοποίηση του σχεδίου δράσης για την κάλυψη των στεγαστικών αναγκών των στελεχών των Ενόπλων Δυνάμεων που υιοθετεί το Υπουργείο Εθνικής Άμυνας, με τη χρηματοδότηση υλικών ενεργειών επί των ακινήτων του και την παραχώρηση στρατιωτικών ακινήτων έναντι ανταλλάγματος, στο πλαίσιο της διοικητικής σχέσης της στρατιωτικής υπηρεσίας με τα στελέχη της. Ενώ, επιπλέον, δύναται να προβαίνει σε αγορά ακινήτων και κινητών συμπεριλαμβανομένης και της απευθείας εξαγοράς του άρθρου 2 του νόμου 2882/2001. 
Επίσης, στο πλαίσιο εφαρμογής των διατάξεων περί προστασίας δημοσίων κτημάτων, το ΤΑΕΘΑ έχει τη δυνατότητα να εκδίδει το ίδιο πρωτόκολλο διοικητικής αποβολής επί των ακινήτων του, αντί να αιτείται την έκδοσή του από την εκάστοτε κτηματική υπηρεσία, όπως συμβαίνει μέχρι σήμερα. 
Τέλος, διεκπεραιώνει κάθε υλική και νομική ενέργεια συμπεριλαμβανομένης σύναψης προγραμματικών συμβάσεων, μνημονίων συνεργασίας και συμμετοχή σε συγχρηματοδοτούμενα προγράμματα για την εκπλήρωση της αποστολής του και για τη συνεργασία του με τον ΦΑΑΕΔ.
 Με το άρθρο 6 λοιπόν, η περιουσία του ΤΑΕΘΑ χαρακτηρίζεται ρητά ως δημόσια, με σκοπό να διατηρηθούν οι ίδιες προβλέψεις για τον χαρακτηρισμό της περιουσίας των τριών υφιστάμενων ταμείων. Επί της περιουσίας του εφαρμόζονται όλες οι διατάξεις περί δημόσιας περιουσίας και προστασίας δημοσίων κτημάτων. Σημειώνεται, ότι η έννοια της δημόσιας περιουσίας καταλαμβάνει και την έννοια της εθνικής περιουσίας, όρος ο οποίος είχε χρησιμοποιηθεί σε νομοθεσία για τον χαρακτηρισμό της περιουσίας του ΤΕΣ. 
Επιπλέον, καθορίζονται ως περιουσιακά στοιχεία του ΤΑΕΘΑ και τα ακίνητα επί των οποίων έχει εγγραφεί δικαίωμα κυριότητας των Γενικών Επιτελείων των Ενόπλων Δυνάμεων, των υπαγόμενων σε αυτά μονάδων ή εποπτευόμενων φορέων του Υπουργείου Εθνικής Άμυνας, εκτός αυτών της παραγράφου 1 του άρθρου 25 του νόμου 2292/1995.
Για οποιαδήποτε κτηματολογική εγγραφή υπέρ του ΤΑΕΘΑ δεν απαιτείται οποιαδήποτε ή συμβόλαιο προς αποφυγή καθυστερήσεων κατά τη διαδικασία της μεταβίβασης, ενώ ορίζεται απαλλαγή από κάθε τέλος ή επιβάρυνση υπέρ των συμβολαιογράφων, υποθηκοφυλάκων ή κτηματολογικών υπηρεσιών, στο πλαίσιο της αποφυγής επιπλέον οικονομικών επιβαρύνσεων κατά τη διαχείριση της ακίνητης περιουσίας του δημοσίου. 
Αναφορικά με τα ακίνητα της περίπτωσης Β΄ της παραγράφου 1 του παρόντος άρθρου, διευκρινίζω ότι η κυριότητά τους δεν είχε κατοχυρωθεί κτηματολογικά υπέρ των συγχωνευόμενων ταμείων και για τον λόγο αυτό, έχουν ασκηθεί κτηματολογικές αγωγές στα αρμόδια δικαστήρια. Συνεπώς, με την αξιολογούμενη ρύθμιση προβλέπεται ότι η κυριότητα αυτών μεταβιβάζετε στο ΤΑΕΘΑ με την έναρξη λειτουργίας του χωρίς φορολογικές ή άλλες επιβαρύνσεις. Διενεργείται αρμοδίως η διόρθωση των αντίστοιχων κτηματολογικών εγγραφών και καταργείται κάθε σχετική δίκη. 
Τέλος, αναφορικά με την παράγραφο 5, Αστικές Κτηματικές Υπηρεσίες, διευκρινίζει ότι συμπεριλαμβάνονται εννοιολογικά τα κτηματολογικά γραφεία, τα υποκαταστήματα και τα κατά τόπους υποθηκοφυλακεία που συνεχίζουν να λειτουργούν μεταβατικά ως κτηματολογικά γραφεία σε περιοχές που δεν έχουν ακόμη ενταχθεί στον φορέα του Κτηματολογίου. 
Στο άρθρο 7, ορίζονται οι πόροι του ΤΑΕΘΑ, στους οποίους συμπεριλαμβάνονται όλοι οι πόροι των συγχωνευόμενων ταμείων, τα κέρδη που αποκομίζονται από την αξιοποίηση της περιουσίας του μέσω του ΦΑΑΕΔ, έσοδα από εμπορικές εκμεταλλεύσεις, παραχώρηση χρήσης των ακινήτων έναντι ανταλλάγματος και παραχώρηση στρατιωτικών οικημάτων για τη στέγαση του στρατιωτικού προσωπικού, έκτακτες και τακτικές επιχορηγήσεις, κατάπτωση ποινικών ρητρών από συμβάσεις που συνάπτει, καθώς και έσοδα από κάθε άλλη νόμιμη αιτία. 
	Στο άρθρο 12. Προβλέπεται η σύσταση του ΦΑΕΔ ως Νομικού Προσώπου Ιδιωτικού Δικαίου το οποίο θα λειτουργεί αυτόνομα, ωστόσο υπό την εποπτεία του Υπουργείου Εθνικής Άμυνας μέσω του Γενικού Επιτελείου Εθνικής Άμυνας, στοχεύοντας στην αποτελεσματική και διαφανή διαχείριση της περιουσίας που αναλαμβάνει να αξιοποιεί.
Η επιλογή της νομικής μορφής του Νομικού Προσώπου Ιδιωτικού Δικαίου σε σχέση με το Νομικό Πρόσωπο Δημοσίου Δικαίου αποσκοπεί στην ενίσχυση της λειτουργικότητας του φορέα, στην ευχερέστερη και αμεσότερη αντίληψη της αγοράς με περισσότερη ευελιξία και ταχύτερους χειρισμούς κατά την εκπλήρωση της αποστολής του. Η λειτουργία του ΦΑΕΔ αρχίζει με την κατάρτιση του οργανισμού, του κανονισμού εσωτερικής λειτουργίας και του κανονισμού διαδικασιών αξιοποίησης ακινήτων, οπότε και καταργείται η Υπηρεσία Αξιοποίησης Ακίνητης Περιουσίας των Ενόπλων Δυνάμεων που αναφέρθηκε προηγουμένως ως ΥΠΑΑΠΕΔ. Ως τότε η τελευταία υπηρεσία συνεχίζει να λειτουργεί κανονικά και να εκπληρώνει την αποστολή της με βάση το υφιστάμενο νομικό πλαίσιο που τη διέπει.
Στο άρθρο 13. Καθορίζονται ο σκοπός και η πρωταρχική αποστολή του ΦΑΕΔ η οποία είναι η αξιοποίηση των μη επιχειρησιακά αναγκαίων ακινήτων των Ενόπλων Δυνάμεων με στόχο την εξασφάλιση της βέλτιστης δυνατής ωφέλειας δίχως περιοριστικές παραμέτρους λόγω της στρατιωτικής τους χρήσης. Τα εν λόγω ακίνητα κρίνονται ως μη επιχειρησιακά αναγκαία κατόπιν σχετικής πράξης αποχαρακτηρισμού τους από τη Στρατιωτική Υπηρεσία.
Στο άρθρο 14. Καθορίζονται αναλυτικά οι αρμοδιότητες του ΦΑΕΔ, υλοποίησης των οποίων αποτυπώνεται στους στόχους χωρίς τα επιδιωκόμενα αποτελέσματα όπως αυτά προσδιορίζονται σε επιχειρησιακό σχέδιο που καταρτίζεται σε ετήσια βάση. Κύρια αρμοδιότητα, είναι αυτή της αξιοποίησης των μη επιχειρησιακά αναγκαίων ακινήτων των Ενόπλων Δυνάμεων και αυτών που του ανατίθενται από άλλους φορείς για την οποία μπορεί να συμμετέχει σε προγράμματα χρηματοδότησης μέσω δανείων και συνεργασιών με φορείς του δημοσίου καθώς και με διεθνείς φορείς. Ο όρος αξιοποίηση, συμπεριλαμβάνει εκποίηση, εκμίσθωση και ωρίμανσης. Η έννοια της ωρίμανσης περιλαμβάνει μεταξύ άλλων τις διαδικασίες πολεοδόμησης, καθώς και της ιδιωτικής πολεοδόμησης και τις διατάξεις ισχύουσας νομοθεσίας. Παράλληλα, αναγνωρίζει τη δυνατότητα στον ΦΑΕΔ να προβαίνει σε κάθε ενέργεια που απαιτεί η διαδικασία της αξιοποίησης, ενώ συνεργάζεται τόσο με το ΤΑΕΘΑ, όσο και με τα γενικά επιτελεία για κάθε ειδικότερο ζήτημα που απαιτείται στην πράξη του. Ειδικά ως προς τα ακίνητα που συμπεριλαμβάνονται στο σχέδιο δράσης για την κάλυψη στεγαστικών αναγκών στελεχών των Ενόπλων Δυνάμεων, ο ΦΑΕΔ περιορίζεται στη διενέργεια βοηθητικών και διαδικαστικών ενεργειών όπου και εφόσον απαιτείται. Διευκρινίζεται, ότι ο ΦΑΕΔ στο πλαίσιο της αποστολής του για την αξιοποίηση των ακινήτων που του ανατίθενται ενεργεί στο όνομα και για λογαριασμό των κυρίων των ακινήτων, αναλαμβάνοντας ο ίδιος να διεκπεραιώσει κάθε απαιτούμενη ενέργεια τόσο κατά τη σύναψη όσο και την εκτέλεση σχετικών συμβάσεων με τον εκάστοτε κύριο να μην έχει αποφασιστικές αρμοδιότητες στη διαδικασία της αξιοποίησης και να περιορίζεται στην ωφέλεια που αυτή αποφέρει. Η προοπτική αυτή στοχεύει στην εξασφάλιση αποδοτικότερης και ταχύτερης αξιοποίησης ακίνητης περιουσίας, χάριν της προσφορότητας των μέσων και διαδικασιών αξιοποίησης που περιέχει (….).
Στο άρθρο 15. Προβλέπονται οι πόροι του ΦΑΕΔ, συμπεριλαμβανομένων τακτικών και έκτακτων επιχορηγήσεων, χρηματοδοτήσεων, κρατήσεων επί των συμβάσεων τις οποίες συνάπτει και διαχειριστικών αμοιβών για τα κινητά που αξιοποιεί. Σκοπός είναι η εξασφάλιση επάρκειας των πόρων που απαιτούνται προκειμένου να ανταποκριθεί στην αποστολή του, δεδομένου ότι δεν περιορίζεται μόνο σε κρατικές επιχορηγήσεις.
Στο άρθρο 27. Προβλέπεται η υιοθέτηση δεκαετούς σχεδίου δράσης για την κάλυψη των στεγαστικών αναγκών των Ενόπλων Δυνάμεων από το Υπουργείο, με σκοπό να καθοριστεί ένα επαρκές και μακροπρόθεσμο πλάνο ενεργειών και ολοκλήρωση των επιμέρους έργων. Το σχέδιο, το ελάχιστο περιεχόμενο του οποίου αναλύεται στην παράγραφο 3 της αξιολογούμενης ρύθμισης, προβλέπεται ότι περιλαμβάνει συγκεκριμένα ακίνητα που δεν ανατίθενται στο ΦΑΕΔ προς αξιοποίηση αλλά προορίζονται αποκλειστικά για τον ως άνω σκοπό. Το σχέδιο δράσης υλοποιείται από το ΤΑΕΘΑ μέσω της ανάπτυξης των ακινήτων και της διάθεσης των πόρων που προκύπτουν από την αξιοποίησή τους. Να πω εδώ, ότι ο όρος δυναμικότητα ο οποίος αναφέρεται σχετικά με τα στρατιωτικά ακίνητα αφορά τον αριθμό των ατόμων που μπορούν να στεγαστούν σε αυτά.
Θα χρειαστώ ένα λεπτό και θα κλείσω, γιατί πολλά ακούστηκαν στην πρώτη ανάγνωση περί διαφάνειας. Οπότε θα κλείσω με τρία άρθρα του νομοσχεδίου που διασφαλίζουν ρητά τον έλεγχο και τη διαφάνεια.Στο άρθρο 24, που επιδιώκει τη διασφάλιση πλήρους και πολύπλευρου ελέγχου της δραστηριότητας της ΦΑΕΔ, ως προς την αξιοποίηση δημόσιας περιουσίας, στο πλαίσιο εκτέλεσης αποστολής του. Συγκεκριμένα, προβλέπεται η εποπτεία από το Υπουργείο Εθνικής Άμυνας, μέσω του Γενικού Επιτελείου, υποβολής, σε ετήσια βάση, εμπιστευτική Έκθεσης και  προς τον Υπουργό και προς τον Αρχηγό, η οποία θα περιλαμβάνει και την ετήσια Έκθεση του Ορκωτού Ελεγκτή Λογιστή, καθώς και ενημέρωση της Διαρκούς Επιτροπής Εθνικής Άμυνας και Εξωτερικών Υποθέσεων. 
Ίδιες διατάξεις για τη διαφάνεια, στις οποίες θα επανέλθω στη β’ ανάγνωση, είναι και στο άρθρο 25, το οποίο προβλέπει πάρα πολλά που δεν μπορώ να σας αναφέρω, λόγω χρόνου.
Κλείνοντας για το άρθρο 33, που αναφέρεται ότι, με Απόφαση του Υπουργού Εθνικής Άμυνας, η οποία εκδίδεται με Εισήγηση του ΦΑΕΔ -και είναι σημαντικό αυτό-  κατόπιν γνώμης του ΤΑΕΘΑ και της Διαρκούς Επιτροπής Εθνικής Άμυνας και Εξωτερικών Υποθέσεων, εγκρίνεται τότε το Στρατηγικό Σχέδιο Αξιοποίησης Ακινήτων.
Και αυτά τα πρόσθεσα, διότι είχαμε κάνει μια κουβέντα, στην α’ ανάγνωση, όπου είχα αναφέρει για τη διαφάνεια που υπάρχει στον έλεγχο αυτών των μέσων. 
Ευχαριστώ, κυρία Πρόεδρε. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ, κύριε Γκολιδάκη.
Λοιπόν, προτού προχωρήσω στον κύριο Κατρίνη, να ρωτήσω τους 3 συναδέλφους, που έλειπαν στην αρχή, τι ψηφίζουν επί της αρχής.
Κύριε Κεδίκογλου, ορίστε.
ΣΥΜΕΩΝ ΚΕΔΙΚΟΓΛΟΥ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»):  Καταψηφίζουμε το νομοσχέδιο, κυρία Πρόεδρε.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ.
Κύριε Οικονομόπουλε, τι ψηφίζετε.
ΑΝΑΣΤΑΣΙΟΣ (ΤΑΣΟΣ) ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»): Επιφυλασσόμεθα για την Ολομέλεια.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Επιφύλαξη. Ευχαριστώ.
Και εσείς, κυρία Αναγνωστοπούλου, τι ψηφίζετε.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ  (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Καταψηφίζουμε, κυρία Πρόεδρε.
 ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Καταψηφίζετε. 
Στο σημείο αυτό, το λόγο έχει ο κ. Κατρίνης. Ορίστε.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Ευχαριστώ πολύ, κυρία Πρόεδρε.
Και δράττομαι της παρουσίας σας, επειδή έχει ζητηθεί από πλειάδα συναδέλφων και νομίζω έγινε αποδεκτό, στη συνεδρίαση της Δευτέρας, να γίνει μια ανοιχτή συζήτηση γύρω από τον Κανονισμό SAFE και τη συμμετοχή της Ελλάδας στα οφέλη ή τις πιθανές στρατηγικές ωφέλειες. Και επειδή ο Υπουργός είπε, τη Δευτέρα, ότι με χαρά αποδέχεται αυτό το αίτημα, θα παρακαλούσα να προσδιοριστεί αμέσως, εν ευθέτω χρόνο, και θα ξεκινήσω από αυτό. Να μου επιτρέψετε να κάνω μια εισαγωγική παρατήρηση.
 ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Κύριε Κατρίνη, καταλαβαίνετε ότι μιλάμε για το Σεπτέμβριο. Η Βουλή θα κλείσει τώρα, αλλά θα το βάλω σε προγραμματισμό αμέσως.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Κυρία Πρόεδρε και κύριε Υφυπουργέ, ο Υπουργός είπε, προχθές, ότι δεν έχει αντίρρηση να μπούμε στο SAFE, αρκεί να υπάρχει διαθέσιμος δημοσιονομικός χώρος. Αυτά, στις 21 Ιουλίου. Γυρίζουμε τον χρόνο 40 μέρες πριν, στις 3 Ιουνίου, ο Υπουργός λέει ότι δεν θα μπούμε στο SAFE, διότι αυτό συνεπάγεται δανεισμό και επιβάρυνση της χώρας. Και διαβάζω την Έκθεση της Τράπεζας της Ελλάδος, την Ετήσια Έκθεση για τη Νομισματική Πολιτική, η οποία αμφισβητεί ευθέως προφανώς τους ισχυρισμούς, όπως διατυπώθηκαν από τον Υπουργό, που κατά την άποψή της δεν ευσταθούν ούτε δημοσιονομικά, ούτε στρατιωτικά.
Λέω επί λέξει τι αναφέρει η Τράπεζα της Ελλάδος, μια και εκπροσωπεί την πολιτική ηγεσία και φαντάζομαι ότι είναι ενιαία η στάση της πολιτικής ηγεσίας : «Το μέσο δράσης SAFE επιτρέπει τη χρήση πόρων, που θα αντλούνται μέσω κοινού ευρωπαϊκού δανεισμού για τη στήριξη αμυντικών δαπανών κάτι που μπορεί να μειώσει τις πιέσεις στον εθνικό προϋπολογισμό» -το τονίζω- « και να ενισχύσει την αμυντική ικανότητα και τη συμμετοχή σε κοινά ευρωπαϊκά αμυντικά προγράμματα, χωρίς επιπλέον επιβάρυνση στο κόστος δανεισμού». 
Αυτό δεν το λέει το ΠΑΣΟΚ, το λέει η Τράπεζα της Ελλάδος. Φαντάζομαι ότι, στα οικονομικά και δημοσιονομικά, όλοι αποδεχόμαστε ότι έχει ένα βαρύνοντα λόγο η Τράπεζα της Ελλάδος και αναφέρεται συγκεκριμένα. Και, βεβαίως, προσθέτει ότι τα οφέλη που μπορούσαν να προκύψουν μέσω ενεργούς συμμετοχής της ελληνικής αμυντικής βιομηχανίας σε διακρατικές συμπαραγωγές, που θα ενίσχυε την αυτάρκεια της χώρας, θα τόνωνε τις εξαγωγές σε αμυντικούς εξοπλισμούς και θα αναβάθμιζε περαιτέρω τη γεωπολιτική σημασία της Ελλάδας. 
Αυτό το λέμε και εμείς ως ΠΑΣΟΚ. Έχουμε ζητήσει να γίνει η συνεδρίαση και μάλιστα, κύριε Υπουργέ, δεν ξέρω αν είστε σε θέση να απαντήσετε, δεν ξέρω αν ευσταθεί ότι η ΓΔΑΕ έχει απευθυνθεί ήδη στις ελληνικές εταιρείες αμυντικού υλικού, ζητώντας να δηλώσουν αν έχουν πρόθεση να συμμετάσχουν στο SAFE. 
Ξέρετε, όλο αυτό δημιουργεί εύλογα μία σύγχυση. Ο Υπουργός Άμυνας λέει ότι δεν θα συμμετάσχουμε. Μετά, λέει ότι δεν έχουμε δημοσιονομικό χώρο. Η ΓΔΑΕ,  που είναι στο Υπουργείο Άμυνας, απευθύνεται σε εταιρείες αμυντικού υλικού -αν είναι σωστή η πληροφόρησή μου- και κάπως πρέπει να ξεκαθαρίσουμε και, με αφορμή της συνεδρίασης, να δοθούν διευκρινίσεις. 
Εμείς θέλουμε ξεκάθαρα, για στρατηγικούς λόγους, ότι πρέπει να συμμετάσχουμε στο SAFE .
Τώρα, στο νομοσχέδιο. 
Άκουσα με προσοχή τον Υπουργό, ο οποίος ανέφερε 2 φορές ότι είναι διατεθειμένος να συζητήσει κάθε πρόταση που ενισχύει τη διαφάνεια και τη χρηστή διαχείριση, στο νομοσχέδιο. 
Είπε μάλιστα, το συγκρατώ και το τονίζω, ότι είναι έτοιμος να συζητήσει -εγώ το πιστεύω- με όλα τα κόμματα της αντιπολίτευσης οτιδήποτε μπορεί να οδηγήσει στη διασφάλιση της διαφάνειας. Τονίζω, κύριε Υφυπουργέ, το ακούσατε κι εσείς, ότι στην ακρόαση φορέων, από τέσσερις τουλάχιστον φορείς, ακούστηκε η λέξη αδιαφάνεια ή έλλειψη διαφάνειας για το νομοσχέδιο. 
Οφείλω να πω, ότι το νομοσχέδιο που μας έφερε προς ψήφιση δεν νομίζω ανταποκρίνεται ούτε στο πνεύμα ούτε στο γράμμα αυτής της δήλωσης. Συγκεκριμένα, ο νόμος παραπέμπει στην έκδοση 14 αποφάσεων και κοινών υπουργικών αποφάσεων, καθώς και ενός προεδρικού διατάγματος για την πλήρη εφαρμογή του. Όλα σχεδόν τα κρίσιμα ζητήματα οργανωτικής λειτουργίας των Ταμείων παραπέμπονται σε δευτερογενή νομοθεσία. 
Προσέξτε, μιλάμε για νομοσχέδιο το οποίο, κυρία Πρόεδρε, παρουσιάστηκε στο υπουργικό συμβούλιο στις 23 Δεκεμβρίου του 2024, δηλαδή ακριβώς επτά μήνες πριν. Μέσα σε επτά μήνες το Υπουργείο Εθνικής Άμυνας δεν το προετοίμασε σωστά, έτσι ώστε να μας πει, τις οργανικές θέσεις, τη διάρθρωση, τις αρμοδιότητες του ΤΑΕΘΑ ή του Οργανισμό του ΦΑΑΕΔ. Δηλαδή, έρχεται η Βουλή σήμερα να ψηφίσει ένα πολύ γενικόλογο πλαίσιο, ενώ έχει παρουσιαστεί εδώ και επτά μήνες στο υπουργικό συμβούλιο τουλάχιστον η βάση του νομοσχεδίου και ζητείται σήμερα από την Εθνική Αντιπροσωπεία να ψηφίσει με ελαφρά τη καρδία, ώστε να μεταφερθούν εκατοντάδες ακίνητα του Υπουργείου Εθνικής Άμυνας.
 Ο κανονισμός, θα πω χαρακτηριστικά, κύριε Υφυπουργέ, εσωτερικής λειτουργίας του ΦΑΑΕΔ δεν κατατίθεται στη Βουλή, δεν τίθεται σε ψηφοφορία, δεν υπόκειται σε διαβούλευση, όπως έγινε σε άλλες περιπτώσεις. Σε ποιες; Στο ΕΛΚΑΤ κατατέθηκε κανονισμός, το ξέρετε πολύ καλά αυτό. Δηλαδή, ένας οργανισμός, που διαχειρίζεται περιουσία εκατομμυρίων, θα λειτουργεί με κανονισμό που δεν γνωρίζουμε, δεν εγκρίνουμε και δεν ελέγχουμε και όλα αυτά είναι στη δευτερογενή νομοθεσία, η οποία είναι στο άρθρο 33. Μάλιστα. 
Για τα κτηματολογικά στοιχεία των ακινήτων προβλέπεται να εκδοθεί κοινή υπουργική απόφαση, αλλά, κυρία Πρόεδρε, εμείς θα έχουμε ψηφίσει σαν Βουλή να μεταφερθούν ακίνητα, χωρίς να ξέρουμε ποια είναι ακριβώς, ενώ η κυριότητά τους δεν έχει κατοχυρωθεί κτηματολογικά υπέρ των συγχωνευόμενων Ταμείων. Αναφέρεται ρητά στην αιτιολογική έκθεση στο άρθρου 6. Δηλαδή, εμείς θα ψηφίσουμε να μεταφερθούν κάποια ακίνητα που δεν ξέρουμε ποια είναι, χωρίς κτηματολογικά να έχουν τακτοποιηθεί κι εμείς θα πάμε να ψηφίσουμε τη Δευτέρα όλα αυτά να πάνε στο ΤΑΕΘΑ. Να ψηφίσουμε 496 ακίνητα να πάνε στο ΤΑΕΘΑ, χωρίς να γνωρίζουμε ποια είναι ακριβώς.
Ο ΦΑΑΕΔ διαχειρίζεται τα μη επιχειρησιακά αναγκαία ακίνητα, αλλά αυτά σήμερα που μιλάμε, κύριε Υφυπουργέ, δεν τα γνωρίζουμε, δεν τα γνωρίζει κανένας. Θα πω χαρακτηριστικά, ότι προχθές ο Υπουργός είπε, ότι είναι περίπου 1.700 κάτι ακίνητα, δέκα λεπτά πριν ο βουλευτής της Νέας Δημοκρατίας, ο κ. Υψηλάντης, είπε ότι είναι 2.500 και εμείς σήμερα ψηφίζουμε να μεταφερθεί η ακίνητη περιουσία στο ΤΑΕΘΑ, έχοντας ένα κατάλογο 496 ακινήτων, κυρία Πρόεδρε.  Κάντε τα τρία νούμερα, εγώ λέω του Υπουργού με του νομοσχεδίου,  1.700 κάτι με 496. Άρα ο ΦΑΑΕΔ διαχειρίζεται μη επιχειρησιακά αναγκαία ακίνητα, αλλά αυτά θα προσδιορίζονται στο μέλλον με απόφαση του ΣΑΓΕ –προσέξτε- ενώ ήδη έχει ανακοινωθεί η δομή  δυνάμεων από τον Νοέμβριο, που ξεκάθαρα ειπώθηκε ότι θα κλείσουν 137 στρατόπεδα. Άρα, εμείς λέμε, ότι μεταφέρονται όλα. Δεν ξέρουμε ποια είναι επιχειρησιακά αναγκαία, ποια δεν είναι. Το ΣΑΓΕ θα αποφασίζει στην πορεία του χρόνου και αναλόγως θα πηγαίνουν και εμείς θα τα έχουμε ψηφίσει εδώ, δίνοντας μια εξουσιοδότηση σε όλα αυτά.
 Εμείς, λοιπόν, ψηφίζουμε, ότι όλα μεταφέρονται στο ΤΑΕΘΑ και  αφού μεταφερθούν κατόπιν αποφασίζεται. Η Βουλή δεν μεταφέρει στο ΤΑΕΘΑ αυτά που σήμερα είναι επιχειρησιακά αναγκαία, γιατί δεν ξέρουμε ποια είναι διότι δεν περιλαμβάνονται στο νομοσχέδιο. Κατόπιν αποφασίζεται ποια στρατόπεδα ακίνητα είναι επιχειρησιακά ή μη αναγκαία – προσέξτε- και όσα δεν είναι μεταφέρονται στο ΦΑΑΕΔ προς αξιοποίηση. 
Προσέξτε λίγο, πριν από οκτώ μήνες, κύριε Υφυπουργέ, εσείς ανακοινώσατε ότι κλείνουν 137 στρατόπεδα. Φαντάζομαι ότι ο αριθμός δεν είναι αυθαίρετος. Είναι 137. Αυτά, λοιπόν, σήμερα, δεν περιλαμβάνονται στο νομοσχέδιο, ότι αυτά επειδή ακριβώς θα κλείσουν και είναι μη επιχειρησιακά αναγκαία, μεταφέρονται στον ΦΑΑΕΔ. Το μόνο που ακούμε είναι ότι ο Υπουργός ανακοινώνει τη δομή δυνάμεων, τη δεύτερη φάση θα μας την πει δεν ξέρει κανείς πότε. Εκτός αν είναι κάποια από τα 137 σε διαπραγμάτευση, λόγω πιέσεων τοπικών παραγόντων. Αυτό το κατανοούμε. Με Κοινή Υπουργική Απόφαση προσδιορίζεται κανονισμός -προσέξτε αυτό είναι το πλέον εξωφρενικό, κυρία Πρόεδρε - με Κοινή Υπουργική Απόφαση προσδιορίζεται ο κανονισμός διαδικασιών αξιοποίησης ακινήτων. 
Δηλαδή, η Βουλή σήμερα δίνει λευκή επιταγή και λέει να πάνε τα ακίνητα τα μη επιχειρησιακά αναγκαία στον ΦΑΑΕΔ, αλλά ο κανονισμός αξιοποίησης, το πώς θα αξιοποιούνται και θα ικανοποιούνται οι ανάγκες δημοσίου συμφέροντος, θα προσδιοριστεί με υπουργική απόφαση. Κανείς δεν ξέρει πότε. Άρα, κανένα θεσμικό έλεγχο από τη Βουλή, η οποία θα έχει ψηφίσει να μεταφερθούν τα ακίνητα στον ΦΑΑΕΔ. 
Το Ταμείο το είπαμε και στην πρώτη τοποθέτηση, διοικείται από δύο Υπουργούς και τον Αρχηγό ΓΕΕΘΑ. Άρα, ο Υπουργός προΐσταται του Ταμείου και ταυτόχρονα το εποπτεύει. Ελεγκτής και ελεγχόμενος και εποπτεύουσα αρχή και εποπτευόμενος. Και τι πρόταση περιμένετε από εμάς εδώ, διόρθωση  του νομοσχεδίου, όταν είναι κραυγαλέα η αντίφαση. Τι εξυπηρετεί και τι υπονοεί η παρουσία του Υπουργού Οικονομικών. Μήπως κάποια σχέση του  ΤΑΕΘΑ με το ΤΑΙΠΕΔ, που ο μοναδικός του μέτοχος είναι το Υπερταμείο; Σε αυτό θέλουμε ξεκάθαρη τοποθέτηση. 
Άρθρο 16. Οικονομικός έλεγχος στον ΦΑΑΕΔ, γράφει ακριβώς και αυτό θέλει διόρθωση, μπορεί να διενεργείται μόνο με απόφαση Υπουργού. Δηλαδή, η ίδια η έναρξη του ελέγχου εξαρτάται όχι από θεσμική υποχρέωση, αλλά από πολιτική βούληση του Υπουργού, με βάση την εκάστοτε συγκυρία. Που είναι η ανεξάρτητη εποπτεία και που είναι οι θεσμικές εγγυήσεις.
Άρθρο 19. Προβλέπεται, σωστά, η συμμετοχή οπλιτών θητείας με συγκεκριμένα προσόντα στο ΦΑΑΕΔ. Γιατί δεν προβλέπεται κάτι ανάλογο και στο άρθρο 10 για το ΤΑΕΘΑ; Οπλίτες θητείας, οι οποίοι είναι μηχανικοί, οικονομολόγοι, δικηγόροι, δεν ξέρω τι είναι, όπως  συμμετέχουν στο ΦΑΑΕΔ  σωστά στο άρθρο 19, να συμμετάσχουν και στη λειτουργία του ΤΑΕΘΑ. Δεν το καταλαβαίνω αυτό, για ποιο λόγο γίνεται ο διαχωρισμός και για το λόγο προβλέπεται η πρόσληψη τεσσάρων νομικών, ενώ στελεχώνεται από μόνιμο στρατιωτικό και πολιτικό προσωπικό. 
Άρθρο 24. Η ετήσια έκθεση του φορέα εμπιστευτική και αποστέλλεται στον Υπουργό και στο Αρχηγό ΓΕΕΘΑ,  με τον Υπουργό να ενημερώνει την Επιτροπή Εξωτερικών. Πως μπορεί  να γίνεται ενημέρωση της Επιτροπής Εξωτερικών και Άμυνας επί της έκθεσης, που δεν περιλαμβάνει βασικά δεδομένα διαχείρισης επί των ακινήτων τα οποία δεν δημοσιεύονται. Και η έκθεση αυτή οφείλει να δημοσιοποιείται υπό τη μορφή ισολογισμού και διαχειριστικής λογοδοσίας. Και πως θα ασκήσει κοινοβουλευτικό έλεγχο η Επιτροπή, όταν δεν γνωρίζει καν τι έχει γίνει με την περιουσία των Ενόπλων Δυνάμεων. 
Είναι όλα αυτά δείγματα καλής νομοθέτησης, διαφανών διαδικασιών και διάθεσης σοβαρού ελέγχου από το Ελληνικό Κοινοβούλιο  ή απλά η Βουλή καλείται να ψηφίσει, εν λευκώ, τη μεταφορά όλων των ακινήτων και στρατοπέδων στους δύο νέους φορείς, χωρίς να έχει αποφασιστεί, ακόμα, ποιος θα είναι ο τρόπος λειτουργίας αυτών των φορέων. Εσείς, λοιπόν, ζητάτε λευκή επιταγή. Εμείς, κύριε Υπουργέ, δεν σας τη δίνουμε και πρέπει να κάνετε σοβαρές διορθώσεις στο νομοσχέδιο αυτό, έτσι ώστε, πραγματικά, να υπάρχουν κανόνες διαφάνειας. 
Κυρίες και κύριοι συνάδελφοι, η διαφάνεια δεν διασφαλίζεται μόνο με διακηρύξεις, αλλά θωρακίζεται με θεσμικά αντίβαρα, δημόσιο έλεγχο, ανεξάρτητους μηχανισμούς εποπτείας και πλήρη λογοδοσία. Εμείς στεκόμαστε με σεβασμό απέναντι στον θεσμό των Ενόπλων Δυνάμεων, στους ανθρώπους και βεβαίως, απέναντι στην εθνική περιουσία. Κανένας φορέας χωρίς διαφάνεια, καμία εξουσία χωρίς λογοδοσία. Και ζητάμε και παρακαλώ να ληφθούν υπόψιν, συμμετοχή των επιτελείων στη διοίκηση του ΤΑΕΘΑ. Στο άρθρο 33 στην παράγραφο 7, θα πρέπει να φαίνεται ότι το ΣΑΓΕ εισηγείται και βεβαίως, συμμετέχοντας στη διοίκηση του ΤΑΕΘΑ, αποφασίζει για το ποια ακίνητα είναι επιχειρησιακά αναγκαία και ποια δεν είναι. Άρα, οι Αρχηγοί των επιτελείων μαζί με τον Α/ΓΕΕΘΑ  βεβαίως, πρέπει να συμμετέχουν στη διοίκηση του ΤΑΕΘΑ. Προβλεπόμενη συμμετοχή ενώσεων στρατιωτικών. Υποχρεωτική ετήσια δημοσιοποίηση ισολογισμού και απολογισμού. Ανεξάρτητο έλεγχο από θεσμοθετημένο φορέα.
Δημοσιευμένο - το δεσμεύτηκε ο Υπουργός – αναλυτικό κατάλογο ακινήτων, που θα αξιοποιηθούν είτε στο ΤΑΕΘΑ είτε στο ΦΑΑΕΔ, πριν την ψήφιση στην Ολομέλεια. Ποια ακίνητα μεταφέρονται με τον νόμο της Βουλής των Ελλήνων στο ΤΑΕΘΑ  και ποια στο ΦΑΑΕΔ. Πρέπει να το γνωρίζει η Αντιπροσωπεία αυτό. Σεβασμό της βούλησης των δωρητών και των συνταγματικών τους δικαιωμάτων και προπάντων, λογοδοσία προς το Κοινοβούλιο. Και προσκαλώ τον Υπουργό να αποδείξει αν, όντως, εννοεί, ότι το νομοσχέδιο δεν είναι γραμμένο στην πλάκα του Μωυσέως και αν, όντως, θέλει να υπάρχει διαφάνεια και να υπάρχει μια ευρύτερη αποδοχή. Όλα αυτά να τα λάβει σοβαρά υπόψη του. 
Είπε ο κ. Υπουργός ότι θα βάλει μια ποσόστωση, ακόμα και 80%, ώστε τα έσοδα αξιοποίησης να πάνε για τον σκοπό του στέγασης στελεχών Ενόπλων Δυνάμεων. Εμείς ζητήσαμε 60%, αλλά, κ. Υφυπουργέ - κι αυτό είναι σοβαρό και με αυτό ολοκληρώνω κυρία Πρόεδρε κι ευχαριστώ πάρα πολύ για την ανοχή σας - ειπώθηκε και στην ακρόαση φορέων, ότι έχουν ακουστεί πάρα πολλά νούμερα από την πολιτική ηγεσία του Υπουργείου Άμυνας, σε σχέση με τα ακίνητα, τα οποία θα δοθούν προς χρήση των στρατιωτικών. Ακούστηκαν 4.000 μέχρι το 2030,  ακούστηκαν 2.000 μέχρι την επόμενη χρονιά, ακούστηκαν 750 το 2026. Βλέπουμε τώρα, για πρώτη φορά, στο νομοσχέδιο, να προβλέπεται θεσμική διαδικασία, όπου υπάρχει εισήγηση,  όπου καταρτίζεται ο πίνακας αναγκών και δυνατοτήτων, ώστε να δοθούν, πραγματικά, ακίνητα προς στέγαση στους ενστόλους. 
Θερμή παράκληση, επειδή είναι πολύ σοβαρό το ζήτημα της στέγασης των στρατιωτικών, νομίζω, ότι δεν αξίζει να πέφτει στο επίπεδο μιας επικοινωνιακής διαχείρισης εξαγγελιών. Αλλά, εδώ κι εμείς είμαστε πρόθυμοι να στηρίξουμε, να κάνουμε το ταχύτερο δυνατό, το αυτονόητο της Ελληνικής Πολιτείας προς όλους όσοι φέρουν το εθνόσημο, να το κάνουμε πραγματικότητα. Και ζητάμε, βεβαίως, για το άρθρο 36, να αποσύρει τελείως τη ρύθμιση, η οποία είναι απαράδεκτη εις βάρος του προσωπικού των Ενόπλων Δυνάμεων.
Εμείς, λοιπόν, ερχόμαστε με θεσμική ευθύνη και εθνική συνείδηση, δεν αρνούμαστε τον διάλογο και δεν μηδενίζουμε και αναγνωρίζουμε την ανάγκη αξιοποίησης της περιουσίας των Ενόπλων Δυνάμεων, με τρόπο, όμως, οργανωμένο και επωφελή και για τη χώρα, αλλά και για το προσωπικό. Δεν μπορούμε να συναινέσουμε σε ρυθμίσεις που αφαιρούν τη λογοδοσία, συγχέουν τους ρόλους, οδηγούν αδικαιολόγητα σε υπερσυγκεντρωτισμό αρμοδιοτήτων και υπονομεύουν, κατά την άποψή μας και τη διαφάνεια.
Αναμένουμε από τον κύριο Υπουργό και στη δεύτερη ανάγνωση, αλλά κυρίως στην Ολομέλεια, τις προτάσεις μας, τουλάχιστον, να τις ακούσει και να αποδείξει ότι, όντως, εννοεί ότι θέλει να κάνει ένα θεσμικό και συγκροτημένο διάλογο. 
Ευχαριστώ πολύ κυρία Πρόεδρε.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Κι εμείς ευχαριστούμε κύριε Κατρίνη.
Το λόγο έχει ο Ειδικός Αγορητής της Κ.Ο. «Συνασπισμός Ριζοσπαστικής Αριστεράς – Προοδευτική Συμμαχία», κ. Συμεών Κεδίκογλου.
ΣΥΜΕΩΝ ΚΕΔΙΚΟΓΛΟΥ (Ειδικός Αγορητής της Κ.Ο. «Συνασπισμός Ριζοσπαστικής Αριστεράς – Προοδευτική Συμμαχία») : Σας ευχαριστώ κυρία Πρόεδρε.
Νομίζω, ότι και με την ακρόαση φορέων, έγιναν γνωστές οι αδυναμίες αυτού του νομοσχεδίου. Αυτά που λέγαμε, δηλαδή, ακούστηκαν με τον πιο επίσημο τρόπο και από θεσμικούς φορείς. Κι αν εξαιρέσουμε τους εν ενεργεία στρατιωτικούς, οι οποίοι, πράγματι, έχουν μια σχέση εξάρτησης και δεν θα μπορούσαν με όση παρρησία, ενδεχομένως, θα ήθελαν να εκφράσουν τις απόψεις τους, θα έλεγα ότι οι απόψεις των φορέων, ήταν κόλαφος και από ανθρώπους που δεν πρόσκεινται, ούτε  στο ΣΥ.ΡΙΖ.Α., ούτε θεωρούνται αριστεροί, αλλά είπαν τα πράγματα ως έχουν. Και νομίζω, ότι αυτό το νομοσχέδιο, όποιο είναι το όραμα του Υπουργού και ότι θέλει να κάνει αυτό, δεν θα εξυπηρετηθεί στο τέλος. Δηλαδή, είναι τόσο προχειρογραμμένο, που είναι σίγουρο, ότι θα αναγκαστείτε για να μπορέσει να λειτουργήσει είτε να έχετε τροποποιήσεις είτε αναμορφώσεις στο μέλλον. Αυτό το λέμε και θα το δείτε ότι θα γίνει στην πράξη.
Τώρα, επί της ουσίας, ο Υπουργός την προηγούμενη φορά, όταν κάναμε ενστάσεις που είχαν φανεί τα θέματα αδυναμιών σε γενικότητες, στην αδιαφάνεια, είπε ότι «φέρτε μου προτάσεις κι εγώ δεσμεύομαι να τις βάλω στο νομοσχέδιο». Αλλά, αυτή η τακτική -που βεβαίως, είναι κάθε σας δικαίωμα - στην πρώτη, επί της αρχής συζήτηση, να έρχεται ο αρμόδιος Υπουργός, στη δεύτερη, να έρχεται ο Υφυπουργός που δεν είχε έρθει στην πρώτη συνεδρίαση, να ακούσει το κλίμα να ακούσει τις ενστάσεις, σήμερα, που θα κάνουμε τις προτάσεις δεν είναι ο Υπουργός και ενδεχομένως, στην τρίτη συνεδρίαση, να έχουμε πάλι αλλαγή του πολιτικού προσωπικού. 


Αυτό δείχνει και μια έλλειψη, αν θέλετε, δε λέω σεβασμού, είναι μεγάλη κουβέντα, αλλά εν πάση περιπτώσει δεν δίνεται τόσο προσοχή σε αυτά που θέλουν να προτείνουν οι συνάδελφοι Βουλευτές που εκπροσωπούν εδώ τα υπόλοιπα κόμματα του Ελληνικού Κοινοβουλίου. 
Συγκεκριμένα στα άρθρα, ήδη από το άρθρο 2 που μιλάει για τα μη επιχειρησιακά αναγκαία ακίνητα και ακινήτων τρίτων φορέων. Ποιοι είναι αυτοί οι τρίτοι φορείς των υπό συγχώνευση Ταμείων; Απαιτείται πλήρης διευκρίνιση, γιατί δημιουργούνται ερωτηματικά.
Ήδη και από τη συζήτηση καταλάβαμε ότι δεν υπάρχει μια σαφής εικόνα αυτή τη στιγμή που μιλάμε, πόσα είναι τα οικήματα για να λυθεί οριστικά το στεγαστικό πρόβλημα. Αν υποθέσουμε, για παράδειγμα, ότι θέλω να κάνουμε 25.000 κατοικίες από 90 τετραγωνικά, αυτό απαιτεί περίπου 4,5 δισεκατομμύρια ευρώ. Αλλά σαν χώρα νομίζω ότι μπορεί να κάνει έναν υπολογισμό πια το Υπουργείο, ώστε σε βάθος κάποιων χρόνων να μας πει πόσος είναι ακριβώς αυτός ο αριθμός των ακινήτων, ώστε να λυθεί οριστικά το πρόβλημα και να ξέρουμε σε ποια βάση δεδομένων μιλάμε. 
Στο άρθρο 4, που είναι η αποστολή του Ταμείου, πρέπει να διευκρινιστεί με ποιον τρόπο ενσωματώνονται οι σκοποί των συγχωνευόμενων Ταμείων τη στιγμή που δεν υπάρχει σαφής τους αναφορά στην αποστολή του ΤΕΑΘΑ. Στο σχέδιο νόμου δεν αναφέρονται οι αποστολές από τα καταργηθέντα Ταμεία και αντίθετα, παρατηρείται μια αποψίλωση αρμοδιοτήτων με ότι αυτό συνεπάγεται και δεν υπάρχει και καμία εκτίμηση για τις απώλειες εσόδων που θα υποστεί το κάθε Ταμείο που ειπώθηκε και προηγουμένως στην ακρόαση φορέων. 
Στο άρθρο 5, για τις αρμοδιότητες. Καταρχήν, διαπιστώνουμε ότι δεν υφίσταται ρητή υποχρέωση δημοσιοποίησης των παραχωρήσεων των εκθέσεων προόδου, των προγραμματικών συμβάσεων, των χρηματοδοτήσεων, γεγονός που εγείρει ζητήματα διαφάνειας. 
Διαπιστώνουμε, επίσης, ότι με αόριστες νομικές έννοιες παρέχεται ευρύτατη διακριτική ευχέρεια δωρεάν παραχώρησης χρήσεως ακινήτων για απροσδιόριστο χρονικό διάστημα, προκειμένου να εξυπηρετηθούν σκοποί που δεν εμπίπτουν στους σκοπούς που διαχρονικά υπηρετούν τους σκοπούς αυτών των Ταμείων και συγκεκριμένα, έχουμε περιπτώσεις όπου μιλάμε για φιλανθρωπικούς, κοινωφελείς σκοπούς, τους οποίους, τους καταλαβαίνουμε, αλλά έτσι όπως περιγράφονται δεν μπορούμε να αποκλείσουμε ότι στο μέλλον δεν θα εκχωρηθεί χωρίς αντάλλαγμα ακίνητη περιουσία σε μια εταιρεία, όπως η Ελληνική Εταιρεία Συμμετοχών και Περιουσίας ή στις θυγατρικές της. 
Στο άρθρο 6, που έχει να κάνει με την περιουσία του ΤΕΑΘΑ. Καταρχάς, στην παράγραφο 2 αναφέρεται ότι περιέρχεται σε αυτό η κυριότητα των περιουσιακών στοιχείων της παραγράφου 1, χωρίς την τήρηση οποιουδήποτε τύπου, χωρίς αντάλλαγμα και χωρίς να οφείλεται οποιοσδήποτε φόρος, εισφορά η επιβάρυνση. Πρέπει να διευκρινιστεί τι ακριβώς σημαίνει η φράση «χωρίς την τήρηση οποιουδήποτε τύπου» γιατί αυτό επιδέχεται πολλών ερμηνειών. 
Αναφορικά με την παράγραφο 5, δημιουργείται ο κίνδυνος να αρθούν παραχωρήσεις που έχουν γίνει σε ΟΤΑ και οι οποίες, ξέρετε σε πολλές περιπτώσεις ήταν και μακροχρόνιες διεκδικήσεις τοπικών κοινωνιών και θα πρέπει να διευκρινιστεί με ποια κριτήρια θα κρίνει ο Υπουργός τη μη εκπλήρωση του σκοπού της παραχώρησης, όταν αυτή διαπιστώνεται. 
Στο άρθρο 7, για τους πόρους του ΤΕΑΘΑ. Διαπιστώνουμε και πάλι ότι επιτρέπονται οι επιχορηγήσεις, άρα, ούτε οικονομίες κλίμακας κάνετε, άλλωστε προσλήψεις θα κάνετε με αυτό το νομοσχέδιο. 
Επιχορηγήσεις, λοιπόν, από τον κρατικό Προϋπολογισμό, χωρίς όμως να ορίζεται ούτε επαρκής μηχανισμός εποπτείας, ούτε ένας σαφής ορισμός για τα ποσά που θα δίνονται κάθε χρόνο. Επιπλέον, το είπαμε και προηγουμένως με τους θεσμούς. Σκεφτείτε ότι μόνο για το Μετοχικό Ταμείο Στρατού αυτοί έπαιρναν πέντε εκατομμύρια από τα έσοδα αυτά για το ΕΚΟΕΜΣ. Θα προκληθεί σαφέστατα μεγάλο οικονομικό πρόβλημα στους ειδικούς λογαριασμούς των Μετοχικών Ταμείων που σύμφωνα με το έγγραφο του ΕΚΟΕΜΣ που είχε αξιολογήσει τη ζημιά είναι περίπου 5 εκατομμύρια ευρώ ετησίως. 
Τώρα, για τη διοίκηση. Ο τρόπος οργάνωσης και λειτουργίας αποκλείει ουσιαστικά τη θεσμική συμμετοχή των στελεχών των Ενόπλων Δυνάμεων και εδώ τώρα ερχόμαστε να τους πούμε ότι εμείς θα διαχειριστούμε την περιουσία σας, χωρίς εσάς. Δεν είναι ξεκάθαρο, επίσης, πως θα γίνει τεχνοκρατική ενίσχυση με οικονομικούς και νομικούς εμπειρογνώμονες. 
Λέτε απλά ότι ο ένας θα πρέπει να έχει γνώσεις λογιστικής ή οικονομικών, ότι ο Διευθυντής αργότερα πρέπει να είναι εγνωσμένου κύρους και αξίας. Τι θα πει αυτό; Είναι πολύ γενικό και εν πάση περιπτώσει, τώρα δύο Υπουργοί και ο τρίτος θα είναι ο Αρχηγός του ΓΕΕΘΑ; Τί θέλει τώρα ο Υπουργός να ασχολείται; Είναι τώρα θέματα αυτά να ασχολείται πραγματικά ο ίδιος ο Υπουργός ή Αρχηγός ΓΕΕΘΑ με αυτά τα ζητήματα και να κάνουν μια Επιτροπή που είναι δύο Υπουργοί και ο Αρχηγός; 
Δηλαδή, πραγματικά, εδώ δεν προλαβαίνουμε άλλα ζητήματα. 
Γιατί το αναλαμβάνουν αυτό το θέμα και δεν διευκρινίζεται και γιατί είναι αρμοδιότητα του Υπουργείου Οικονομικών. Ακόμη, αυτό που ειπώθηκε από τον συνάδελφο, η συμμετοχή του Υπουργείου Οικονομικών αφήνει ανοιχτό το ενδεχόμενο σχέσης του ΤΑΕΘΑ με το ΤΑΙΠΕΔ, όπου μοναδικός μέτοχος ξέρετε ότι είναι η Ελληνική Εταιρεία Συμμετοχών και Περιουσίας, γνωστή και ως Υπερταμείο. Θα πρέπει, λοιπόν, να διευκρινιστεί ο λόγος για τον οποίο αποδυναμώνεται ο ρόλος των Γενικών Επιτελείων. Νομίζω ότι πρέπει να μπουν μέσα οι Αρχηγοί των Γενικών Επιτελείων και να υπάρχει μια πλειοψηφία και στην 5μελή Επιτροπή στρατιωτικών, παρά πολιτικών οι οποίοι διορίζονται απευθείας ουσιαστικά από τον υπουργό και ενισχύεται, βέβαια, υπέρμετρα και ο ρόλος του Αρχηγού ΓΕΕΘΑ. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας) (ομιλεί εκτός μικροφώνου): Οι Αρχηγοί των Επιτελείων κάνουν εισήγηση.
ΣΥΜΕΩΝ ΚΕΔΙΚΟΓΛΟΥ (Ειδικός Αγορητής της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ»): Λέτε ότι κάνουν εισήγηση, αλλά δεν είναι στις τελικές αποφάσεις, κύριε Υπουργέ, μην παίζουμε με τις λέξεις, καταλαβαίνετε τι λέω. Θα πάρετε το λόγο να απαντήσετε, μακάρι να είναι όπως τα λέτε.
Για το Σ.Α.Γ.Ε. είναι αυτό που λέει για το ποιοι θα αποφασίζουν εάν είναι χρήσιμα ή όχι τα ακίνητα από την στρατιωτική πλευρά, είπε ο Υπουργός προφορικά. Δεν ξέρω εάν το βάλατε, αλλά κι αυτό, εάν μου επιτρέπετε, είναι λίγο γενικό. Πρέπει να έχουμε συγκεκριμένο καθορισμό κριτηρίων. Καταρχάς ως προς την ευθύνη και κυρίως τη λογοδοσία, οι αρμοδιότητες του Διευθυντή παραμένουν, θα μου επιτρέψετε, ασαφείς. 
Για τη θέση των δικηγόρων, επίσης, που ειπώθηκε πριν, με έμμισθη εντολή. Υπερβολικός αριθμός. Γιατί τέσσερις δικηγόρους; Άλλωστε ξέρουμε ότι υπάρχουν και αξιωματικοί του νομικού σώματος. Το νομικό πρόσωπο θα εκπροσωπείται δικαστικά έτσι κι αλλιώς από το Νομικό Συμβούλιο του Κράτους που θα δύναται να αναθέτει και μελέτες σε εξειδικευμένους δικηγόρους, σε δικηγορικές εταιρείες. Δημιουργείται, λοιπόν, εύλογη απορία για τον αριθμό αυτό των δικηγόρων, τα κριτήρια, γιατί θα πρέπει να έχουν και γνώσεις στο real estate,  δεν προσδιορίζονται οι αρμοδιότητές τους, οι αποδοχές, δεν λέτε ακριβώς τι να περιμένουμε. Εν πάση περιπτώσει, νομίζουμε ότι δεν χρειάζεται αυτός ο αριθμός των προσλήψεων στο συγκεκριμένο ζήτημα.
Για το πληροφοριακό σύστημα των ακινήτων, δεν υπάρχει ρητή αναφορά σε σαφές χρονοδιάγραμμα δημιουργίας ακινήτων ούτε στον φορέα που θα την αναλάβει, ούτε και στη βάση ποιων προδιαγραφών. Επιπλέον, εάν δεν υπάρξει πρόβλεψη ανοιχτής πληροφόρησης, όπως καταλαβαίνετε ελλοχεύει ο κίνδυνος να εξελιχθεί σε μια κλειστή εσωτερική πλατφόρμα όπου συγκεκριμένοι κύκλοι θα έχουν πρόσβαση. Συγγνώμη, εάν είμαστε καχύποπτοι αλλά το παρελθόν μάς έχει διδάξει ότι πρέπει να είμαστε καχύποπτοι. 
Στο άρθρο 12 για τον ΦΑΑΕΔ, πρέπει να διευκρινιστεί και εδώ είναι η βασική μας διαφορά που, εάν και όλα τα άλλα ήταν καλά, εμείς δεν θα μπορούσαμε να ψηφίσουμε αυτό το νομοσχέδιο γιατί δεν θεωρούμε ότι σε πεδία όπως ο στρατός πρέπει να μπει ιδιώτης. Δεν έχουμε τίποτα με την ιδιωτική πρωτοβουλία όταν λειτουργεί σωστά, αλλά το να πούμε ότι σε θεσμούς οι οποίοι λειτουργούν εδώ και 150 χρόνια - ακούσατε για την ίδρυση από το 1929 του Ταμείου Στρατιωτικών - ότι πρέπει και εδώ να έχουμε Νομικό Πρόσωπο Ιδιωτικού Δικαίου που θα μπει μέσα. Νομίζω ότι δεν ήταν απαραίτητο. Πρέπει, λοιπόν, να διευκρινιστεί εάν αξιολογήθηκε το προηγούμενο καθεστώς του ν. 4407/2016 με τη λειτουργία της Υπηρεσίας Αξιοποίησης της Ακίνητης Περιουσίας των Ενόπλων Δυνάμεων, εάν αναλύθηκε η απόδοση και γιατί κρίθηκε σκόπιμη η αντικατάστασή της με ένα Νομικό Πρόσωπο Ιδιωτικού Δικαίου. Μάλιστα, η Κυβέρνηση της Νέας Δημοκρατίας έκανε τροποποιήσεις στο νόμο αυτό το 2023 με το άρθρο 44 και πρέπει να απαντήσει πειστικά γιατί δεν υλοποιήθηκε ποτέ αυτός ο νόμος, εάν είχε μελετηθεί η απόδοση του προηγούμενου νομοθετικού πλαισίου, εάν αξιολογήθηκε ως μη ικανοποιητική, εάν έχουν διαμορφωθεί εξωγενείς παράγοντες, πού πρέπει να γίνουν αυτές οι αλλαγές. 
Κάποιοι λέτε, επίσης, ότι κάποιες εκκρεμείς δίκες διακόπτονται. Αυτό δεν το καταλαβαίνω. Θέλω μια διευκρίνιση. Διακόπτονται κάποιες διεκδικήσεις, κάτι που ξαφνικά μαχαίρι σταματάει και με ποιο τρόπο. 
Για το σκοπό του ΦΑΑΕΔ, διαπιστώνουμε την έλλειψη ενός σαφούς λειτουργικού και δεσμευτικού ορισμού των επιχειρησιακά αναγκαίων ακινήτων, αυτό που είπαμε και πριν. 
Όσον αφορά τις αρμοδιότητες, μιλάτε για ωρίμανση και για εκποίηση. Η εκποίηση ένας όρος, απ’ ότι ξέρουμε, για ένα ακίνητο που πωλείται να καλύψει ένα χρέος συχνά μέσω πλειστηριασμού. Το να λέτε μέσα ότι στους σκοπούς είναι η εκποίηση της περιουσίας, νομίζω ότι, αν μη τι άλλο, και γλωσσικά είναι λάθος η έννοια. Εκτός εάν πραγματικά το εννοείτε. 
Πάω στο άρθρο 15 για τους πόρους. Εφόσον η λειτουργία του νέου φορέα θα γίνεται με κανόνες ιδιωτικής οικονομίας, όπως λέτε, που υποτίθεται ότι είναι για αμεσότερη αντίληψη της αγοράς και μια σειρά από λόγους που αναφέρετε, αφού θα έχει στη διάθεσή του το σύνολο των εκμεταλλεύσεων των εσόδων ποιος ο σκοπός της πρόβλεψης επιχορηγήσεων.
Εδώ υπάρχει μια αντίφαση και από ποιο κωδικό του προϋπολογισμού του ΥΠΕΘΑ θα γίνονται αυτές και γιατί κρίνετε ότι δεν επαρκούν τα έσοδα; Και αφού κρίνεται σκόπιμο κάτι τέτοιο, γιατί τα χρήματα των επιχορηγήσεων δεν διοχετεύονται απευθείας στον υποτιθέμενο στεγαστικό πρόγραμμα;
Στην οικονομική διαχείριση, με απόφαση του Υπουργού Εθνικής Άμυνας, μπορεί να διενεργείται ειδικός οικονομικός έλεγχος του ΦΑΑΕΔ από εξειδικευμένες ελεγκτικές εταιρείες. Δεν μπορεί να εκτελεστεί έλεγχος από ανεξάρτητο δημόσιο Φορέα, για παράδειγμα, από την Εθνική Αρχή Διαφάνειας, είναι προαπαιτούμενη η πολιτική απόφαση για την εκτέλεση ελέγχου; 
Στο άρθρο 17 για τη διοίκηση, ο πρόεδρος και τα μέλη του διοικητικού συμβουλίου- αυτό που σας είπα πριν- απαγορεύεται να κατέχουν θέση προέδρου-αντιπροέδρου κλπ., οποιασδήποτε μορφής του Δημοσίου. Γιατί το ασυμβίβαστο αυτό τίθεται μόνο ως προς το Δημόσιο;
 Πράγματι, στο άρθρο 21 και στο 22, δεν προβλέπεται κανένα χρονοδιάγραμμα για την κατάρτιση του Οργανισμού και αναρωτιόμαστε, αν αυτό θα προχωρήσει έγκαιρα, όπως επίσης για τον κανονισμό εσωτερικής λειτουργίας των ΦΑΑΕΔ εγείρεται το ερώτημα, για ποιο λόγο δεν συμπεριλαμβάνεται στο σχέδιο νόμου ο κανονισμός λειτουργίας, ώστε να τεθεί προς ψήφιση, όπως είχε γίνει με το Ελληνικό Κέντρο Αμυντικής Καινοτομίας; 
Για το θέμα των δωρητών- είναι πολύ σημαντικό- αυτοί οι άνθρωποι δώρισαν για συγκεκριμένο λόγο την περιουσία τους. Σε κάθε κληροδότημα, ξέρετε, ότι η βούληση του δωρητή είναι ιδιαίτερα ισχυρή νομικά και τα κληροδοτήματα θα πρέπει να προστατεύονται- προστατεύονται έτσι κι αλλιώς από το άρθρο 109 του Συντάγματος- επομένως όταν ο κατάλογος των προς αξιοποίηση ακινήτων δεν δημοσιεύεται ποτέ, ούτε τίθεται προς διαβούλευση, δεν γνωρίζει κανένας πραγματικά, ποια ήταν αυτή η παλαιότερη παραχώρηση και τι πρέπει να γίνει για την ορθολογική διαχείριση και εδώ επαναλαμβάνω, μας είχε δεσμευτεί ο Υπουργός την προηγούμενη φορά, όλα αυτά τα ακίνητα με κάποιους κωδικούς, που κανένας δεν κατάλαβε ποια στρατόπεδα αφορούν, να μας τα δώσετε συγκεκριμένα, πριν προχωρήσουμε στην Ολομέλεια και στην ψήφιση του νομοσχεδίου.
Για την ετήσια έκθεση του ΦΑΑΕΔ, πώς δικαιολογείται για ένα Φορέα που προβλέπεται να λειτουργεί με κανόνες ιδιωτικής οικονομίας, να θεσπίζει την υποχρέωση ετήσιας έκθεσης.
 Είναι πολλά τα θέματα και τα άρθρα τα οποία θεώρησα ότι ήταν σημαντικό να μιλήσω γιαυτά, αλλά να πω για τις καταργούμενες διατάξεις και να κλείσω με αυτό. Με την έναρξη λειτουργίας του Ταμείου αυτού, καταργούνται τα άρθρα 9 έως 16 του νόμου του 2016. Μεταξύ των άρθρων που καταργούνται είναι και το άρθρο 11, το οποίο καθόριζε τον ειδικότερο τρόπο της αξιοποίησης, τη χρήση του ακινήτου και την τιμή εκκίνησης του ετήσιου ανταλλάγματος, δηλαδή ένα ελάχιστο ποσό εκμίσθωσης, το οποίο δεν μπορούσε να είναι κατώτερο του 5% της αντικειμενικής αξίας του ακινήτου. Στην συνέχεια με τον νόμο του 2023, το 5% γίνεται 3% και τώρα «εξαφανίζεται» τελείως και το Υπουργείο θα πρέπει να εξηγήσει πειστικά γιατί το κάνει αυτό, γιατί εγείρονται υποψίες, μήπως αυτό γίνεται για να εκμισθωτούν ακίνητα των Ενόπλων Δυνάμεων για ένα «κομμάτι ψωμί». Η απάλειψη αυτού του περιορισμού, συνδυαστικά με τις δυνατότητες για δωρεάν παραχώρηση, δημιουργούν αμφιβολίες για τη διασφάλιση του δημοσίου συμφέροντος. 
Θα κλείσω εδώ, γιατί έχω καταχραστεί το χρόνο, κάποιες επιπλέον παρατηρήσεις θα τις πω και την Παρασκευή και ευχαριστώ για την ανοχή, κυρία Πρόεδρε.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστούμε, κύριε Κεδίκογλου, το λόγο έχει ο κ. Παπαναστάσης,  εκ μέρους του Κομμουνιστικού Κόμματος Ελλάδας.
ΝΙΚΟΛΑΟΣ ΠΑΠΑΝΑΣΤΑΣΗΣ  (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Ευχαριστώ, κυρία Πρόεδρε.
Στις τοποθετήσεις που ακούστηκαν μέχρι τώρα, πραγματικά έψαξα να βρω το πολιτικό κριτήριο, άκουσα μόνο εμπορικό, πάνω στη βάση κέρδους-οφέλους. Εκεί ήταν η κριτική των Κομμάτων τα οποία τοποθετήθηκαν μέχρι τώρα και βέβαια, κατά την άποψή μας, ο πυρήνας του περιεχομένου του υπό συζήτηση νομοσχεδίου περικλείει, πρώτον, την πρόβλεψη του άρθρου 1- του σκοπού, δηλαδή, του νομοσχεδίου- ότι αποβλέπει στην αμυντική οχύρωση της χώρας και τη χρηματοδότηση σκοπών Εθνικής Άμυνας, όπου βέβαια στους όρους «αμυντική οχύρωση, σκοποί Εθνικής Άμυνας», βάζουμε, «οργάνωση, εξοπλισμός και εκπαίδευση των Ελληνικών Ενόπλων Δυνάμεων» στα πρότυπα και τις επιταγές του ΝΑΤΟ, για την απρόσκοπτη συμμετοχή τους στις επιχειρήσεις του και δεύτερον- αναφέρομαι πάντοτε στον πυρήνα του νομοσχεδίου- στο άρθρο 2, παράγραφος β, που προβλέπει τη σύσταση Νομικού Προσώπου Ιδιωτικού Δικαίου με την επωνυμία «Φορέας Αξιοποίησης Ακινήτων Ενόπλων Δυνάμεων», του ΦΑΑΕΔ, για την αξιοποίηση των μη επιχειρησιακά αναγκαίων ακινήτων του ΥΠΕΘΑ, που θα δουλεύει με ιδιωτικοοικονομικά,  βέβαια, κριτήρια- πώληση, ενοικίαση, παραχώρηση μέσω ΣΔΙΤ κτλ.- στο πλαίσιο εξυπηρέτησης των αναγκών του κεφαλαίου, δηλαδή όμιλοι real estate, κατασκευαστικού κλάδου, τουρισμού, βιομηχανικού, εφοπλιστικού, εταιρειών ενέργειας και τα λοιπά. 
Αυτή είναι η καθαρή συμμετοχή στην Πολεμική Οικονομία, χρηματοδοτώντας ποικιλότροπα τους επιχειρηματίες και της Πολεμικής Βιομηχανίας είτε αυτό λέγεται συμμετοχή στο «REARM EUROPE» είτε αλλιώς.
  Ο προσδιορισμός τώρα, του αντικειμένου του Φορέα, του ΦΑΕΕΔ, δηλαδή η αξιοποίηση μη επιχειρησιακά αναγκαίων ακινήτων του Υπουργείου Εθνικής Άμυνας και ακινήτων τρίτων φορέων, παραπέμπει ευθέως στον ίδιο ακριβώς όρο που η Κυβέρνηση χρησιμοποιεί για να δικαιολογήσει την αποστολή τεράστιων ποσοτήτων όπλων, οπλικών συστημάτων και πυρομαχικών κάθε είδους, των Ελληνικών Ενόπλων Δυνάμεων ως «μη επιχειρησιακά αναγκαία» που αφαιρέθηκαν από την πραγματική Άμυνα της Χώρας, ενισχύοντας το αντιδραστικό καθεστώς του Κιέβου. 
Και βέβαια κάπου εδώ μπαίνει και το κερασάκι στην τούρτα. Αναφέρεται σε αρκετά άρθρα του νομοσχεδίου η «αποτελεσματική αντιμετώπιση του στεγαστικού προβλήματος των στελεχών των Ενόπλων Δυνάμεων», στο άρθρο 4, «Αποστολή του Τ.Α.Εθ.Α.», στο άρθρο 5, «Αρμοδιότητες του Τ.Α.Εθ.Α.», αρμοδιότητες του ίδιου Ταμείου, στο άρθρο 28, «Προγραμματικές συμβάσεις - Γενικός Κανονισμός Διαχείρισης Στρατιωτικών Οικημάτων», αλλά και αλλού. 
Αυτή, λοιπόν, η πολυδιαφημισμένη λύση του Στεγαστικού, που βασανίζει αντικειμενικά τα Στελέχη και τις οικογένειές τους εδώ και δεκαετίες, μειώνοντας δραματικά το εισόδημά τους, τοποθετώντάς το η Κυβέρνηση, σε ένα νομοσχέδιο με κύριο διακύβευμα τη διαχείριση, δηλαδή ξεπούλημα, παραχώρηση ή ενοικίαση της περιουσίας των Ενόπλων Δυνάμεων, δεν αποτελεί παρά τη στάχτη στα μάτια όλων αυτών. 
Ξεκάθαρα, πατάει πάνω στον εκβιασμό. «Θέλετε σπίτια; Για να σας τα κτίσουμε, πρέπει να προχωρήσει ολόκληρο το νομοσχέδιο», δηλαδή το νομοσχέδιο του «ξεπλύματος». Είναι όμως, κομβικής σημασίας. Επανέρχομαι στο άρθρο 1. Με αρνητική βέβαια σημαντικότητα, η αναφερόμενη σε αυτό το άρθρο χρηματοδότηση των αποκαλούμενων «σκοπών εθνικής άμυνας». Δεν είναι καινούργια η Κυβερνητική τακτική, στην προσπάθεια εξαγοράς της λαϊκής συναίνεσης, επί του προκειμένου και της συναίνεσης των Στελεχών των Ενόπλων Δυνάμεων, «βαφτίζοντας» ως «σκοπό εθνικής άμυνας», τη χρηματοδότηση των επιχειρηματιών της Πολεμικής Βιομηχανίας. Η επίκληση του «εθνικού», είναι ένα πολυχρησιμοποιημένο εργαλείο για πάσα νόσο. Εμφανίζεται, όπου εφαρμόζεται «τσάκισμα» λαϊκών δικαιωμάτων, οικονομικού πετσοκόμματος, καταστολής, περιορισμού εργατικών δικαιωμάτων κ.λπ.. Οι επιλογές της χρηματοδότησης των επιχειρηματιών της Πολεμικής Βιομηχανίας, κινούνται ακριβώς πάνω στις ράγες που έστησε η περιβόητη «Έκθεση Ντράγκι», όπου διαπίστωσε ότι γενικά το τεράστιο συσσωρευμένο κεφάλαιο, προκαλεί έμφραγμα στις καπιταλιστικές οικονομίες και πολλαπλασιάζει τα αδιέξοδα. Στην προκειμένη περίπτωση, το συγκεντρωμένο και λιμνάζων κεφάλαιο, είναι και η ακίνητη περιουσία των Ενόπλων Δυνάμεων. Η «Πρόταση Ντράγκι» που υιοθετεί και η Ελληνική Κυβέρνηση, είναι η μόχλευση του κεφαλαίου της ακίνητης περιουσίας των Ενόπλων Δυνάμεων με διέξοδο μέσω των χρηματοδοτήσεων των επιχειρηματιών της Πολεμικής Βιομηχανίας και άλλων, σε επενδύσεις στον πόλεμο, στην καταστροφή και στις ιμπεριαλιστικές επεμβάσεις, ιδιαίτερα στον πόλεμο στην Ουκρανία, αλλά και στη Μέση Ανατολή. Εκεί θα συντελεστούν τεράστιες καταστροφές κεφαλαίων, ώστε πάνω στα συντρίμμια να βρουν κερδοφόρες διεξόδους τα επενδυτικά κεφάλαια.
 Προχωρά, λοιπόν, η Κυβέρνηση σε αυτές τις επιλογές, δίνοντας υπόσταση στα πιο τρελά όνειρα των επιχειρηματιών του θανάτου, των εμπόρων και βιομηχάνων της Πολεμικής Βιομηχανίας, για ασύλληπτη κερδοφορία. Τους ετοιμάζει να «ξεκοκκαλίσουν» τεράστια κονδύλια, χρηματοδοτώντας την Πολεμική Οικονομία. Κι όλα αυτά την ώρα, που οι εξελίξεις δείχνουν όξυνση, με τους διάφορους ανταγωνισμούς να αλληλοδιαπλέκονται, να αμφισβητούνται ευθέως τα κυριαρχικά δικαιώματα της Χώρας και μάλιστα με τη βούλα του ΝΑΤΟ. Όποιος δεν παίρνει υπόψη στις επιλογές του αυτά τα στοιχεία, είναι το λιγότερο αναξιόπιστος και ανίκανος, αν όχι επικίνδυνος. Αυτές, λοιπόν, τις συνθήκες, επιλέγει η Κυβέρνηση για να ανακατέψει το θέμα της ακίνητης περιουσίας των Ενόπλων Δυνάμεων αλλά πλέον, δεν πείθει κανέναν, ούτε καν αυτούς που θεωρούσε παραδοσιακούς υποστηρικτές της. Αναφέρομαι σε μεγάλο αριθμό Στελεχών των Ενόπλων Δυνάμεων.



Τους εξαπάτησε, μία, δύο, τρεις φορές. Τους έταξε βελτίωση των οικονομικών τους, τούς έδωσε δήθεν αυξήσεις στη μία τσέπη κι από την άλλη τους πήρε αποτέλεσμα σήμερα να είναι ξανά στον άσσο. Τους κάλεσε να διαβουλευτούν μαζί της για συνδιαμόρφωση του περιεχομένου του νομοσχεδίου που συζητάμε. Τα στελέχη των Ενόπλων Δυνάμεων σας πήραν στα σοβαρά και συμμετείχαν. Κατέθεσαν σε αυτή τη διαδικασία τον πόνο και την ελπίδα τους τίμια και σταράτα. Εσείς τους εξαπατήσατε, όπως το βάλατε στη διαβούλευση έτσι το καταθέσατε στη Βουλή και ακόμα χειρότερο. Δεν τους σεβαστήκατε στο ελάχιστο. Τα λέει αυτά το Κομμουνιστικό Κόμμα Ελλάδας; Λάθος, βοούν και βογκούν τα στρατόπεδα. Δεκάδες χιλιάδες στελέχη μέσω των σωματείων τους έχουν ανέβει στα κεραμίδια για την εξαπάτηση. Για παράδειγμα, το άρθρο 36, εκεί που τους χρωστάγατε τους πήρατε και το βόδι. Κρατήσεις δεκαετιών ολοκλήρων για το εφάπαξ των στελεχών, εκμετάλλευση του ιδρώτα τους μέσω επενδύσεων αυτών των κεφαλαίων τις κρατάει η κυβέρνηση και τις επιστρέφει το κεφάλαιο, με επιπλέον βέβαια ρυθμίσεις άγριας μείωσης του τελικού χορηγούμενου ποσού εφάπαξ. Κλέβει η κυβέρνηση ασύστολα τους κόπους τους. Πώς αλλιώς να το πει κάποιος; Και φυσικά δεν ξέρουν και τι τους επιφυλάσσει το μέλλον. Ερμηνεύοντας την μέχρι σήμερα πολιτική της κυβέρνησης, αρκούν για τις εξαγγελίες σας ότι έρχονται αυξήσεις και στην κυριολεξία τους σηκώνεται η τρίχα από την τρομάρα, επιτρέψτε μου την έκφραση.
 Άρθρο 6 παράγραφος 5, άρση παραχώρησης ακινήτου κυριότητας των συγχωνευόμενων ταμείων σε οργανισμό τοπικής αυτοδιοίκησης, εφόσον δεν έχει εκπληρωθεί ο σκοπός της παραχώρησης και έχει παρέλθει από την έναρξη του χρονικού διαστήματος 15 έτη. Για την άρση της παραχώρησης εκδίδεται διαπιστωτική πράξη της διοικούσας επιτροπής του ΤΑΕΘΑ κ.λπ.. Όμως, με απόφαση του Υπουργού Εθνικής Άμυνας, η οποία εκδίδεται μέχρι 31/12/2025, μπορεί να ορίζεται χρονικό διάστημα μεγαλύτερο των 15 ετών για συγκεκριμένες περιπτώσεις. Αυτό τώρα αν δεν είναι ένας απροκάλυπτος εκβιασμός τι είναι. Δηλαδή, ναι μεν δημοτική αρχή, δεν έκανες αξιοποίηση του παραχωρηθέντος ακινήτου, εξάλλου ποιος άραγε θα δώσει σήμερα χρήματα για κοινωφελή έργα, αλλά για να μην στο πάρω πίσω κάτσε να τα βρούμε και ο νοών νοείτω.
 Το συγκεκριμένο νομοσχέδιο έρχεται να επεκτείνει την εκχώρηση της κρατικής περιουσίας και στον χώρο της Εθνικής Άμυνας. Δημιουργεί η κυβέρνηση ένα φορέα real estate, στον οποίον θα περάσει η ακίνητη περιουσία των αντιστοίχων ταμείων στρατού, στόλου και αεροπορίας, ο οποίος θα λειτουργεί βάσει των κανόνων της αγοράς στα πρότυπα του ΤΑΙΠΕΔ του Υπουργείου Οικονομικών. 
Το Κομμουνιστικό Κόμμα Ελλάδας, καταδικάζει αυτές τις πολιτικές, έχοντας τοποθετηθεί γενικά στο ότι η όποια καπιταλιστική αναδιάρθρωση, ιδιωτικοποίηση εξυπηρετεί μια χούφτα μεγαλοεπιχειρηματιών και τα κέρδη τους. Το Κομμουνιστικό Κόμμα Ελλάδας επίσης, διεκδικεί η κρατική περιουσία να μείνει και να λειτουργεί υπέρ του λαού, κομμάτι του οποίου είναι και τα στελέχη των ενόπλων δυνάμεων και τα μέλη των οικογενειών τους, συμμετέχοντας στην κάλυψη των αναγκών τους. Ήδη το Κομμουνιστικό Κόμμα Ελλάδας καταψήφισε επί της αρχής το νομοσχέδιο. Στο σύνολο των άρθρων, θα τοποθετηθούμε στην Ολομέλεια. Ευχαριστώ.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Τον λόγο έχει ο κ. Βιλιάρδος.

ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Ευχαριστώ πολύ, κυρία Πρόεδρε. Στην πρώτη Επιτροπή θέσαμε πολλά ερωτήματα που τεκμηριώνουν την προχειρότητα του νομοσχεδίου και που δεν απαντήθηκαν, γεγονός που σημαίνει ότι το Υπουργείο καταθέτει κάτι που δεν έχει μελετήσει σωστά, όπως θα έπρεπε προηγουμένως. 
Αναφέρθηκε επίσης ακόμη μια φορά ότι δεν υπάρχει δημοσιονομικός χώρος για το SAFE αλλά μόνο κάποιους ελάχιστους στα τέλη της τετραετίας. Κάτι που ασφαλώς δεν ισχύει ούτε φυσικά το τεκμηρίωσε ο Υπουργός ως όφειλε, ενώ ακόμη και αν ίσχυε θα μπορούσε να βρεθεί. Πώς; Είτε με το μεσοπρόθεσμο πλαίσιο που υποβάλαμε τον Οκτώβριο του 2024 και ενσωματώθηκε στον προϋπολογισμό του 2025, είτε με το νέο πολυετές δημοσιονομικό πλαίσιο της Ευρωπαϊκής Ένωσης που ψηφίστηκε πρόσφατα. Ενώ, δεν είναι εδώ η κατάλληλη Επιτροπή για να αναλύσουμε το τελευταίο που απλά προσθέτει τρία έτη προγραμματισμού στα τέσσερα του μεσοπρόθεσμου με ορισμένες προϋποθέσεις και συντονίζεται με τον εκάστοτε προϋπολογισμό. 
Επιγραμματικά μόνο. Στο μεσοπρόθεσμο σχέδιο ’25-‘28 που έχει υποβάλει η Ελλάδα στην Ευρωπαϊκή Ένωση οι δαπάνες μας αυξάνονται με ποσοστό 3,7% ενώ με βάση την παρουσίαση του Υπουργείου η αύξηση αυτή μεταφράζεται σε περίπου 3,7 δισ. 2025. Από αυτά δε, έχουν προβλεφθεί από την κυβέρνηση τα εξής: Πρώτον, περίπου 1 δισ. για την αύξηση των συντάξεων με βάση τις νέες συνταξιοδοτήσεις και τον πληθωρισμό. Δεύτερον, ακόμη 1 δισ. για την αύξηση των τακτικών δαπανών των φορέων γενικής κυβέρνησης και των υπουργείων με βάση τον πληθωρισμό. Τρίτον, 0,86 δισ. για παραλαβές εξοπλιστικών προγραμμάτων που εκτιμάται ότι θα αυξηθούν το 2025 με βάση το μεσοπρόθεσμο και τέταρτον, διατηρείται ένα δημοσιονομικό περιθώριο ύψους 1 δισ. για επιπλέον μέτρα το οποίο ασφαλώς μπορεί να καλύψει τα χρηματοοικονομικά έξοδα τους SAFE. Πολύ περισσότερο αφού έχει δεκαετή περίοδο χάριτος όπως μας επιβεβαίωσε στην προηγούμενη επιτροπή η υπουργός, Οπότε δεν χρειάζεται στην κυριολεξία να καλυφθεί τίποτα. Επομένως, υπάρχει δημοσιονομικός χώρος για το ‘25 και φυσικά για τα επόμενα έτη, ειδικά αφού ήδη εμφανίζονται υπερπλεονάσματα το 2025 στην πραγματοποίηση του προϋπολογισμού.
 Εκτός αυτού με βάση την παρουσίαση του Υπουργείου Οικονομικών οι δαπάνες από προγράμματα χρηματοδοτούμενα από την Ευρωπαϊκή Ένωση- όφειλε να το ξέρει, προφανώς, ο Υπουργός- εξαιρούνται από το δείκτη δαπανών ούτως ή άλλως, όπως θα καταθέσουμε στα πρακτικά. Ενώ μία ακόμη εναλλακτική είναι να συμπεριληφθούν στο περιθώριο των δαπανών για το ReAm EU με το οποίο έχει συμφωνηθεί αύξηση των αμυντικών δαπανών μας κατά 500 εκατομμύρια το 2026. Απλούστατα, το ποσόν που μας αναγνωρίζεται λόγω του ReAm EU υπερκαλύπτει τις δαπάνες εξυπηρέτησής του SAFE. Με την τεράστια διαφορά ότι με το SAFE θα επιτύχουμε ένα πολλαπλασιαστικό αποτέλεσμα που θα αυξήσει το ΑΕΠ μας. Δηλαδή, αντί να διαθέσουμε 500 εκατομμύρια, για παράδειγμα για ένα όπλο το 2026, μπορούμε να διαθέσουμε έως 4 δισ. Καταλαβαίνετε τη διαφορά; Ενώ να καταγράφουμε ως δαπάνη μόνο το κόστος εξυπηρέτησής του SAFE που για 45 έτη διάρκεια την εκτιμούμε τη δαπάνη αυτή σε 175 εκατομμύρια, και μάλιστα, με επιτόκιο 3,25% όταν προφανώς θα είναι πολύ χαμηλότερο, χωρίς καν να λαμβάνουμε υπόψη την αρχική περίοδο χάριτος, κάτι δηλαδή σαν την επιμήκυνση του EFSF έφτασε έως το 2032 με «πάγωμα» των τόκων την οποία πέτυχε ο ΣΥΡΙΖΑ το ‘18. 
Τέλος, εκτός από το πολλαπλασιαστικό όφελος του SAFE σε σχέση με το ReAm EU όσον αφορά τα δημοσιονομικά έχει επιπλέον συμβολική σημασία, αφού η Ελλάδα θα συμμετέχει στα ευρωπαϊκά προγράμματα ειδικά για την άμυνα όπου δεν πρέπει να επιτρέψουμε κάτι ανάλογο στην Τουρκία. 
Συμπερασματικά, λοιπόν και το λέμε από τώρα, θα είναι έγκλημα η μη συμμετοχή μας στο SAFE πόσο μάλλον όταν έχουμε τόσες πολλές εναλλακτικές δυνατότητες για να το πετύχουμε ενώ δεν θα επηρεαστεί ούτε η εξέλιξη του δημοσίου χρέους αφού έχουμε ήδη υπερπλεονάσματα.
 Επί των άρθρων τώρα. Στο πρώτο, αναφέρεται ως σκοπός η βέλτιστη αξιοποίηση της ακίνητης περιουσίας των Ενόπλων Δυνάμεων για την ενίσχυση της αμυντικής οχύρωσης της χώρας και τη χρηματοδότηση σκοπών εθνικής άμυνας, καθώς επίσης, για την επίλυση του στεγαστικού. Εν προκειμένω, έχουμε συνηθίσει να εξαγγείλει κυβέρνηση τόσα χρόνια και η προηγούμενη βέβαια, κάτι επιζήμιο με αποπροσανατολιστικό τίτλο, όπως το ξεπούλημα όπως αξιοποίηση, τη διάλυση ως μεταρρύθμιση ή τις αποστρατίες που παρουσιάστηκαν ως μισθολογικές αυξήσεις. 
Όσον αφορά δε, την αμυντική μας βιομηχανία έχουν γίνει ελάχιστα ενώ το ΕΛΚΑΚ στο οποίο αναφέρθηκε η υπουργός έχει με το μετοχικό κεφάλαιο μόλις 1,5 εκατομμύριο με τη συμμετοχή του Υπερταμείου των ξένων στο 33% κάτι που θεωρούμε απαράδεκτο για την άμυνα της χώρας. 
Προφανώς δε τα χρήματα αυτά δεν επαρκούν για σοβαρές χρηματοδοτήσεις. Ενώ το μόνο που έχουμε δει έως σήμερα στην πράξη είναι ένας διαγωνισμός με έπαθλο 20.000 ευρώ και ένας άλλος με 30.000 ευρώ, δηλαδή συνολικά 50.000 ευρώ. Αλήθεια, γιατί δεν συνεισφέρει κεφάλαια το Υπερταμείο, ενδεχομένως και ακίνητα, για στέγαση από τα 72.000 που διαθέτει η ΕΤΑΔ; 
Την ίδια στιγμή, υπάρχουν ανάγκες και προτάσεις για παραγωγή στην ΕΛΒΟ στη ΕΑΒ, στα ναυπηγεία και φυσικά στα ΕΑΣ, τα οποία σε κοινοπραξία με τους Τσέχους δραστηριοποιήθηκαν λόγω της Ουκρανίας. Εμείς πιστεύουμε στην εγχώρια παραγωγή όχι μόνο για αμυντικούς σκοπούς, αλλά επίσης για αναπτυξιακούς και απασχόλησης. 
Ο πόλεμος δε στην Ουκρανία ανέδειξε ξεκάθαρα ότι έχει περάσει πια η εποχή των ακριβών εισαγόμενων όπλων και έχει έρθει η εποχή των Drones, δηλαδή της αυτοματοποίησης καλύτερα, η οποία δεν είναι πια θέμα αριθμού προσωπικού αλλά πόρων, τους οποίους οφείλει η κάθε χώρα να διαθέσει. 
Τέλος σε σχέση με το στεγαστικό, δεν καταλαβαίνουμε το νόημα της ίδρυσης νέων οργανισμών που αντικαθιστούν υπάρχοντες, πόσο μάλλον με άγνωστο κόστος και απόδοση κι επίσης με τεράστιες ασάφειες.
Στο άρθρο 2, το «κλειδί» είναι ποιος καθορίζει τι είναι μη επιχειρησιακά αναγκαίο και με ποια κριτήρια. Για παράδειγμα, είναι επιχειρησιακά αναγκαία η υπεράσπιση της ΑΟΖ, η πόντιση καλωδίου ή ο East Med που διαπιστώνουμε ότι δεν επιδιώκεται από την Κυβέρνηση; Είναι επιχειρησιακά αναγκαία τα πλοία που θα τα υπερασπίσουν ή τα στρατόπεδα στην παραμεθόριο που κλείνει η Κυβέρνηση, όπως στον Έβρο και αλλού, όταν δεν υπάρχει πρακτικά ενδιαφέρον για την υπεράσπιση των συνόρων;
Από την άλλη πλευρά, έχει λογική το κλείσιμο 137 στρατοπέδων και η δικαιολογία της σύγκρισης με τις Ηνωμένες Πολιτείες, όπου στην ουσία συγκρίνετε μήλα με πορτοκάλια. Ειδικότερα, γιατί οι Ηνωμένες Πολιτείες έχουν 13 στρατόπεδα στην Τουρκία, η οποία η Τουρκία έχει έκταση 783.000 τετραγωνικά χιλιόμετρα, άρα 7 φορές περισσότερα στη Νότια Κορέα, η οποία έχει έκταση μόλις 100.000 τετραγωνικά χιλιόμετρα.
Γιατί στη χώρα μας οι Ηνωμένες Πολιτείες έχουν τουλάχιστον οχτώ ενεργές βάσεις, με διαφορετικό βαθμό εμπλοκής φυσικά κι όχι μία, ενώ συζητούν για ακόμη τέσσερα νησιά μας; Γιατί οι Ρώσοι στην Κριμαία με έκταση όσο η Πελοπόννησος με τη Στερεά Ελλάδα έχουν 200 στρατιωτικές εγκαταστάσεις; Εμείς τα γνωρίζουμε όλα αυτά καλύτερα; Με ποιο κριτήριο γίνονται οι παραπάνω συγκρίσεις από την Κυβέρνηση; Εμείς τουλάχιστον δεν το καταλαβαίνουμε.
Είναι χαρακτηριστικό πάντως το ότι, αν και η Ελλάδα αντιπροσωπεύει λιγότερο από το 2% του ΑΕΠ και το 2% του πληθυσμού της Ευρωπαϊκής Ένωσης, οι Ένοπλες Δυνάμεις της είναι από τις πιο ισχυρές έχοντας μεγάλο αναλογικά εξοπλισμό, αφού ενδεικτικά η Ελλάδα εκτιμούμε ότι αντιπροσωπεύει το 30% των αρμάτων μάχης, το 11% των πολεμικών αεροσκαφών, το 14% των πολεμικών σκαφών και το 8% των στρατιωτών του συνόλου των Ενόπλων Δυνάμεων των χωρών της Ευρωπαϊκής Ένωσης. 
Επομένως, θα πρέπει να εκμεταλλευτούμε την ισχύ μας διεκδικώντας βάρος στα στρατιωτικά της Ευρωπαϊκής Ένωσης, έναντι της Τουρκίας που παρουσιάζεται και είναι αναγκαίος εταίρος.
Τέλος, στο άρθρο 3 δεν έχουν δοθεί στοιχεία για το εάν επιτυγχάνεται κάποιο λειτουργικό και οικονομικό όφελος. 
Ενώ το άρθρο 4 είναι γενικόλογο, έχοντας αναφερθεί προηγουμένως στο τι αποτελούν για εμάς ανάγκες, που ασφαλώς δεν είναι το κλείσιμο των στρατοπέδων και η αποστρατικοποίηση. 
Στο άρθρο 5, δεν μπορούν να χρησιμοποιηθούν και στελέχη των Ενόπλων Δυνάμεων; Με ποια κριτήρια θα επιλέγονται ιδιώτες και με τι κόστος;
Στο άρθρο 6, η περιουσία του ΤΑΕΘΑ θα είναι των ταμείων που μεταφέρεται με το μοντέλο του Υπερταμείου χωρίς καταγραφή και αποτίμηση, κάτι που είναι απαράδεκτο όπως ήταν και για το Υπερταμείο. 
Από την άλλη πλευρά, τι είδους περιουσία έχουν αυτά τα ταμεία σε σχέση με τις υπάρχουσες και μελλοντικές ανάγκες των σωμάτων; Για παράδειγμα, εάν ένα ταμείο έχει πολύ περισσότερα ακίνητα από τα άλλα, στο μέλλον θα αναλάμβανε σπίτια αναλογικά με τα ακίνητα που συνεισφέρει ή αναλογικά με τις ανάγκες του; Επίσης, αναφέρεται ότι περιλαμβάνονται ακίνητα από δωρεές. Ποια είναι αυτά τα ακίνητα, καθώς επίσης τα ακίνητα των ΟΤΑ που μπορούν να επιστραφούν;
Τονίζουμε δε ξανά ότι δεν γίνεται σεβαστή η βούληση των πολιτών που με κληροδοτήματα άφησαν περιουσία στις Ένοπλες Δυνάμεις. Ενώ εκ του νόμου οφείλεται σεβασμός στη βούληση των κληροδοτών, κάτι που προφανώς γνωρίζει ο Υπουργός ως νομικός.
	Αναφέρεται επιπλέον, ότι τα ακίνητα μεταβιβάζονται χωρίς πιστοποιητικό ενεργειακής κλάσης και βεβαίωση του πολιτικού μηχανικού του άρθρου 3 του νόμου 4495/17, όπου όμως, ειδικά για το πιστοποιητικό ενεργειακής κλάσης που έχει αυξήσει τη γραφειοκρατία και το κόστος για τους ιδιώτες, θα πρέπει να διευκρινιστεί αν θα συνεχίσει να μην απαιτείται μετά τη μεταβίβαση ή αν όχι με τι κόστος θα εκδοθεί.
Στο άρθρο 7. Θα πρέπει να γνωρίζουμε ποια είναι τα έσοδα εάν θα τα επιχορηγεί το κράτος, πόσα και πώς. Αφού δεν ποσοτικοποιεί απολύτως τίποτα το Γενικό Λογιστήριο.
Στο άρθρο 8. Γιατί να μη συμμετέχουν και άλλοι υψηλόβαθμοι στρατιωτικοί στη διοικούσα επιτροπή ή από τα τρία σώματα ή έστω ο διευθυντής του ΤΑΕΘΑ;
Στο άρθρο 9. Διαφαίνεται μια κομματοκρατική συνδιαλλαγή. Με ποια κριτήρια επιλέγεται διευθυντής; Με τι κωλύματα μπορεί να απορρίπτεται; Δεν θα μπορούσε να είναι απόστρατος αξιωματικός; Χιλιάδες τα ερωτήματα, μεγάλη η ασάφεια.
Στο άρθρο 10. Προστίθενται τέσσερις θέσεις δικηγόρων που θα προσληφθούν. Γιατί προσλαμβάνονται; Από την άλλη πλευρά, επειδή η πρόσληψη γίνεται με έμμισθη εντολή και όχι με ΑΣΕΠ, δεν προκαλούνται υποψίες ρουσφετιού; Γιατί δεν αναφέρεται το κόστος τους από το Γενικό Λογιστήριο; Σε κάθε περίπτωση, με δεδομένο το ότι αυξάνεται τα κόστη με τη συγχώνευση αποτελεί πραγματικά πρωτοτυπία για τον επιχειρηματικό κόσμο, αφού με τη συγχωνεύσεις πάντοτε εξοικονομείται κόστος λόγω οικονομιών κλίμακος. Δεν αυξάνεται.
Στο άρθρο 11. Αναφέρεται μεν πως τα ΤΑΕΘΑ θα τηρεί ολοκληρωμένο πληροφοριακό σύστημα κινητών αλλά όχι εάν θα είναι προσβάσιμο και σε ποιον. Προφανώς πάντως οι πολίτες πρέπει να γνωρίζουν τη δημόσια περιουσία, είτε άμεσα, είτε έμμεσα μέσω της Βουλής, ενώ φυσικά οφείλει να εγγραφεί στον ισολογισμό του κράτους. Εκτός αυτού δεν αναγράφεται πουθενά το κόστος του πληροφοριακού συστήματος έστω κατά προσέγγιση.
Στο άρθρο 12. Κατά τη συνήθη τακτική της η κυβέρνηση αντί να συστήνει ή να αναμορφώνεται Νομικά Πρόσωπα Δημοσίου Δικαίου, ιδρύει Νομικά Πρόσωπα Ιδιωτικού Δικαίου σαν να κάνει κάτι σημαντικό. Κάτι που θεωρούμε πως δεν είναι απαραίτητο ούτε και αποτελεσματικό, κρίνοντας από τη λειτουργία του Υπερταμείου και όχι μόνο. Το όφελος εδώ, είναι ξεκάθαρα η παροχή ελευθεριών ως προς το μισθολογικό των υπαλλήλων έτσι ώστε να διαφοροποιούνται από τους δημόσιους υπαλλήλους. Ενώ έχουμε αναφερθεί ήδη στους κανονισμούς που δεν έχουν προσκομιστεί και που θα καθοριστούν με απόφαση του Υπουργού οι οποίοι μπορεί να περιλαμβάνουν κρίσιμες πληροφορίες.
Τα επόμενα την επόμενη φορά. Ευχαριστώ πολύ κυρία Πρόεδρε.
Στο σημείο αυτό γίνεται η β΄ ανάγνωση του καταλόγου των μελών της Επιτροπής. 
Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Βούλτεψη Σοφία, Γκολιδάκης Διαμαντής, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καραμανλής Αχ. Κωνσταντίνος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Χατζηβασιλείου Αναστάσιος (Τάσος), Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Νικητιάδης Γεώργιος, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Ψυχογιός Γεώργιος, Στολτίδης Λεωνίδας, Μεταξάς Κωνσταντίνος Βασίλειος, Παπαναστάσης Νικόλαος, Κομνηνάκα Μαρία, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Αποστολάκης Ευάγγελος, Γαυγιωτάκης Μιχαήλ και Σαράκης Παύλος.

ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Εμείς ευχαριστούμε κύριε συνάδελφε. Το λόγο έχει, η συνάδελφος κυρία Αθανασία Αναγνωστοπούλου, Ειδική Αγορήτρια της Κοινοβουλευτικής Ομάδας, Νέα Αριστερά.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»): Ευχαριστώ κυρία Πρόεδρε. Κύριε Υφυπουργέ. Θα ξεκινήσω από τους φορείς. Ακούσαμε τους φορείς. Οι περισσότεροι ήταν αρνητικοί ή με πολλά σχόλια στο νομοσχέδιο και με πολλές προτάσεις σε σχέση με το νομοσχέδιο. Θα κάνω μερικές σχετικές παρατηρήσεις.
Κάτι που υπονομεύει τον ρόλο μας και ακυρώνει αυτό που είπε ο Υπουργός με κάθε ευκαιρία ότι τα νομοσχέδια δεν είναι γραμμένα στις «Πλάκες του Μωυσή», άρα μπορούν να αλλάξουν, υπονομεύονται από την ίδια τη δικιά τους στάση απέναντι στην Επιτροπή Άμυνας. Προχθές για παράδειγμα, και την έκανα την ερώτηση στη Διευθύντρια, στη Πλοίαρχο του Ταμείου Εθνικού Στόλου, μας είπε το ιδεολόγημα το οποίο το χρησιμοποιεί πάρα πολλές φορές, θα έλεγα αυτό το επίχρισμα ενός εθνικού σκοπού τεράστιου τον οποίο δεν καταλαβαίνουμε. Μας είπε να μην ξέρουμε τα ακίνητα που έχουμε στην Κωνσταντινούπολη; Δεν νοείται. Βεβαίως δεν είχαμε τον χρόνο μετά να το απαντήσουμε. Ο Υπουργός κλείνει πάντα κάθε συνεδρίαση. Δεν είχαμε το χρόνο ούτε τη δυνατότητα να του απαντήσουμε, ότι ο ίδιος ως Υπουργός Εξωτερικών και ο ίδιος ως Υπουργός Εθνικής Άμυνας και το ΤΕΣ, ακόμα και εμείς που έχουμε ασχοληθεί με την ιστορία, ξέρουμε ποια είναι αυτά τα κινητά. Ξέρουμε τι γίνεται. Ξέρουμε οι δικαστικές διαμάχες και όλα αυτά. Μπαίνει δηλαδή ένα εθνικό πράγμα στο οποίο πρέπει εμείς να πούμε, ότι πράγματι αυτές οι αλλαγές γίνονται γιατί έχουμε και μία εθνική περιουσία την οποία δεν γνωρίζουμε καν στην αλλοδαπή. Δεν είναι πράγματα αυτά. 
	Είμαστε άνθρωποι που κάτι γνωρίζουμε, εδώ μέσα. 
Το δεύτερο, το ιδεολόγημα, το στεγαστικό. Η αξιοποίηση της περιουσίας, των ακινήτων των Ενόπλων Δυνάμεων γίνεται για να λυθεί το στεγαστικό. Εδώ, πράγματι, πιάνετε μία πτυχή, η οποία είναι πάρα πολύ σημαντική,  όχι μόνο για τις Ένοπλες Δυνάμεις, αλλά για όλη την κοινωνία -το στεγαστικό. Μόνο που δεν ανταποκρίνεται, παρά μόνο παρεμπιπτόντως το συγκεκριμένο νομοσχέδιο, στην αξιοποίηση της περιουσίας των Ενόπλων Δυνάμεων, των ακινήτων, για λόγους επίλυσης του δραματικού στεγαστικού προβλήματος των Ενόπλων Δυνάμεων. 
Ήδη στο άρθρο 1, στους σκοπούς του νομοσχεδίου, είναι η ορθολογική διαχείριση και η βέλτιστη αξιοποίηση της ακίνητης περιουσίας των Ενόπλων Δυνάμεων, για την ενίσχυση της αμυντικής οχύρωσης της χώρας και τη χρηματοδότηση σκοπών εθνικής άμυνας, καθώς και η αντιμετώπιση του στεγαστικού. Προηγούνται, λοιπόν, η ενίσχυση της αμυντικής οχύρωσης και η χρηματοδότηση σκοπών εθνικής άμυνας - πάρα πολύ καλά και πολύ σωστά. 
Ξέρουμε, όμως, γνωρίζουμε την πολιτική της Κυβέρνησης σε σχέση με την αμυντική οχύρωση και τη χρηματοδότηση σκοπών εθνικής άμυνας. Τα ξέρουμε πάρα πολύ καλά και ξέρουμε, με το «κερασάκι στην τούρτα» που ήταν να γίνει μια συγκέντρωση στο Μαξίμου, τα θέματα της αμυντικής βιομηχανίας και των εταιρειών που συμμετέχουν, σε Ειδική Γραμματεία, χωρίς να περνάνε καν από τη Βουλή. Αυτά τα έχουμε ξανά συζητήσει. 
Αν, λοιπόν, αυτά τα έχουμε στο μυαλό μας, αυτό το νομοσχέδιο, με αυτή την ενοποίηση και δημιουργία νέου διπλού φορέα –ΤΑΕΘΑ και ΦΑΑΕΔ-  δεν γίνεται τίποτα άλλο παρά όχι αξιοποίηση, αλλά εκποίηση των ακινήτων, για σκοπούς ιδιωτικοποίησης, για σκοπούς ορθολογικούς, χωρίς να μας εξηγεί κανένας τι είναι αυτό το ορθολογικό.
Πάω πάρα πολύ γρήγορα στα άρθρα. 
Έχουμε, λοιπόν, 3 Ταμεία, μέσα σε ένα αδιαφανές διπλό σχήμα διαχείρισης. Μέσα, λοιπόν, σε αυτό το σχήμα, εκχωρείται όλη η περιουσία των Ενόπλων Δυνάμεων. Αυτό είναι το γεγονός. Αυτό περιγράφεται στο άρθρο 3. Μάλιστα, διαγράφτηκε και η φράση «χάριν του δημοσίου συμφέροντος», πράγμα που, όπως μάς είπε ο Υπουργός, αφού είναι ΝΠΔΔ δεν χρειάζεται να αναγράφεται. Βέβαια, και τα πανεπιστήμια είναι ΝΠΔΔ, αλλά σε κάθε ευκαιρία λέμε πάντα ότι αφορά το δημόσιο συμφέρον και ξανά το δημόσιο συμφέρον. 
Απουσιάζει, όμως, για το ΤΑΕΘΑ, η οποιαδήποτε πρόβλεψη ακόμα και για διακριτό ΑΦΜ για το νέο αυτό Ταμείο. Ας θυμηθούμε τι έλεγε ο Υπουργός για τα στρατιωτικά νοσοκομεία και πόσο πραγματικά –έλεγε- δεν έχουν ούτε ΑΦΜ και έδειχνε σε τι αναχρονιστική κατάσταση βρίσκονται.
 Άρθρο 5 - τα περνάω πάρα πολύ γρήγορα. Προβλέπεται συνεργασία του ΥΕΘΑ με την ΥΠ.Α.Α.Π.Ε.Δ. -για να καταλαβαίνει και ο κόσμος, είναι η νυν Υπηρεσία Αξιοποίησης Ακίνητης Περιουσίας-  χωρίς, όμως, να καταλαβαίνει κανείς ποια θα είναι αυτή η συνεργασία, ενώ η ΥΠ.Α.Α.Π.Ε.Δ. καταργείται με το άρθρο 35. Καταργείται. Πώς συνεργάζονται; 
Παραμένει ο κίνδυνος εμπλοκής με το Υπερταμείο ή θυγατρικών του, στην αξιοποίηση περιουσίας ακόμα και χωρίς αντάλλαγμα. Ενώ σε αυτό το άρθρο –άρθρο 5- έχει διαγραφεί και η παράγραφος για την υποχρέωση τήρησης της βούλησης των διαθετών και δωρητών. 
Άρθρο 6, περιουσία ΤΑΕΘΑ. Η  μεταβίβαση της κυριότητας περιγράφεται να γίνεται χωρίς οποιονδήποτε τύπο. Είναι φράση επικίνδυνα ασαφής. Τι σημαίνει χωρίς οποιονδήποτε τύπο; Δεν υπάρχει διαχωρισμός μεταξύ στρατηγικών και εμπορικών ακινήτων. Καταργείται το ελάχιστο όριο μίσθωσης κ.λπ..
Άρθρο 8. Όλος ο έλεγχος μεταβιβάζεται στο Άμυνας, στο Οικονομικών και στον ΑΓΕΕΘΑ. Δεν προβλέπεται συμμετοχή ειδικών στρατιωτικών στελεχών ή οικονομολόγων.
Άρθρο 9. Οι αρμοδιότητες του ΤΑΕΘΑ μπορούν να μεταβιβάζονται στο διευθυντή, διορισμένο από τον Υπουργό Άμυνας. Δεν θα μπω σε άλλες λεπτομέρειες στα άρθρα. 
Άρθρο 14. Πολλά ερωτήματα προκαλεί η δυνατότητα δημιουργίας εταιρειών ειδικού σκοπού. Δεν τα καταλαβαίνω. 
Άρθρο 15. Προβλέπονται κρατικές επιχορηγήσεις παρά τα πλούσια έσοδα και την περιουσία. Δεν προσδιορίζεται από ποιον κωδικό του προϋπολογισμού.
Άρθρο 16, οικονομική διαχείριση. Ο έλεγχος δεν είναι υποχρεωτικός. Εξαρτάται από τον Υπουργό Εθνικής Άμυνας. Προτείνεται υποχρεωτικός και εμείς λέμε, υποχρεωτικός ετήσιος έλεγχος από ανεξάρτητο δημόσιο φορέα.
Άρθρα 17 – 18, ίδρυση ΦΑΑΕΔ, Πρόεδρος Διοικητικού Συμβουλίου ΦΑΑΕΔ.  Πρόεδρος και μέλη κατά πλειοψηφία ………διορισμένοι και αυτοί από τον Υπουργό Εθνικής Άμυνας. 
Άρθρο 22, κανονισμός εσωτερικής λειτουργίας ΦΑΑΕΔ. Δεν προβλέπεται κανονισμός λειτουργίας προς έγκριση. Έχουμε να εγκρίνουμε με το άρθρο 22, αλλά δεν έχουμε κανονισμό λειτουργίας. Αυτό, δεν θέλω να πω ότι είναι  ύψιστη προχειρότητα, αλλά τι στο καλό μπορεί να σημαίνει;
Ένα άλλο πρόβλημα που πηγάζει από το άρθρο 23, που αφορά τα δικαιολογητικά για τη συμμετοχή ιδιωτών σε διαδικασίες ωρίμανσης και αξιοποίησης των ακινήτων, οι κανόνες, οι διαδικασίες προσδιορισμού εκκίνησης κ.λπ.. Αν συνδυάσουμε αυτή την παράγραφο με τις πρόνοιες με τα άρθρα 5, 6 αλλά και το άρθρο 35, όπου παρέχεται η δυνατότητα για νόμιμη υφαρπαγή άνευ όρων ακόμα και κληροδοτημάτων, καθώς και για δωρεάν εκχώρηση περιουσιακών στοιχείων με διαδικασίες αδιαφανείς, προκύπτουν κάποιες απορίες. Τι είδους έλεγχος θα γίνεται επί των διαδικασιών και τα δικαιολογητικά, πόσω μάλλον όταν οι έλεγχοι θα διενεργούνται μόνο κατόπιν εντολής του Υπουργού Εθνικής Άμυνας; Αν κάτι σε αυτή τη χώρα, σε αυτό το κράτος, αποτελεί τεράστιο πρόβλημα, είναι η διαφάνεια και ο δημοκρατικός έλεγχος.  Και εδώ βλέπουμε να μην προβλέπεται πουθενά και μόνο εδώ που προβλέπεται είναι ο ελεγχόμενος να είναι  και ο ελεγκτής, ο ίδιος ο Υπουργός Εθνικής Άμυνας.
Άρθρο 24, ετήσια έκθεση του ΦΑΑΕΔ. Προβλέπεται εμπιστευτική έκθεση, αποκλείοντας Γενικά Επιτελεία, αποκλείοντας και τη Διαρκή Επιτροπή Άμυνας. Η Επιτροπή Άμυνας της Βουλής δεν υπάρχει πουθενά, σε καμία διαδικασία, δεν μπορεί να ελέγξει τίποτα.
 Κοιτάξτε, ερχόμαστε να ψηφίσουμε ένα νομοσχέδιο, στο οποίο η Βουλή δεν θα έχει την αξιοποίηση, να μην την πω εκποίηση, να μην πω δημιουργία εταιρείας real estate, να πω αξιοποίηση. Πού είναι ο έλεγχος από τη Βουλή; Δεν είναι υποχρεωμένη η Επιτροπή Εθνικής Άμυνας τουλάχιστον να ενημερώνεται και τουλάχιστον να έχει αντίληψη για το τι γίνεται;
Άρθρα 25, 27 κ.λπ..  Δεν υπάρχει οργανωμένο σχέδιο για τις στεγαστικές ανάγκες των στελεχών των Ενόπλων Δυνάμεων. Ελάχιστο ποσοστό οικημάτων δεσμεύεται για ένα τέτοιο λόγο, για στεγαστικά.
Μοναδική πρόβλεψη εμπλοκής του Συμβουλίου Αρχηγών Γενικών Επιτελείων, χωρίς ετήσια αναθεώρηση, είναι στο άρθρο 33, στις εξουσιοδοτικές διατάξεις. Πουθενά αλλού. Καταργούνται όλα τα ταμεία, χωρίς μέριμνα για το τι θα γίνει και πώς θα γίνει. 
Εγώ θέλω να κλείσω με δύο πράγματα. Πρώτον, εκτός από τους ΑΣΣΥ, κύριε Υφυπουργέ, το ακούσατε και από τους φορείς, τα είπαμε και προχθές στον κύριο Υπουργό, έχουμε στείλει και υπομνήματα, τους οποίους θα πρέπει η πολιτεία, το Υπουργείο, να σκύψει πάνω στα προβλήματά τους και να σταματήσει οποιαδήποτε διαρροή για Σώμα Υπαξιωματικών, γιατί θα είναι η ταφόπλακα στους αξιωματικούς. 
Θέλω να πω και μερικά γενικά πράγματα. Κλείνουν τόσα στρατόπεδα, 137 μας είπατε.  Κάποια από αυτά τα στρατόπεδα -και εκεί έχει πολύ μεγάλη σημασία η διαφάνεια και η διαβούλευση- θα μπορούσε με θεσπισμένη  υποχρεωτική διαβούλευση να γίνει με τους ΟΤΑ, να δοθεί προτεραιότητα σε έργα κοινής ωφέλειας, σχολεία, κέντρα υγείας, κοινωνικές κατοικίες. Να δημοσιοποιούνται όλες οι εκτιμήσεις αξίας και οι σκοποί της παραχώρησης. Να δημιουργηθεί ένα ειδικό ταμείο αντισταθμιστικών για την ενίσχυση των περιοχών που χάνουν στρατιωτικές μονάδες. Αυτό εγώ θα έβλεπα ως αξιοποίηση, ως αλλαγή, ως κλείσιμο στρατοπέδων, όπου θα είχαμε εμπλοκή και της κοινωνίας, με τη σφραγίδα του δημοσίου και με την εμπλοκή των θεσμών, που μπορούν να κατοχυρώσουν με διαφάνεια και της Βουλής. 
Κύριε Υπουργέ, θα κλείσω λέγοντας ότι αν θέλουμε, πραγματικά, να κάνουμε αξιοποίηση με τον τρόπο που διαβάζω συνέχεια, ορθολογικό, ευέλικτο και λοιπά, πρέπει να διασφαλιστεί η συνέχεια της θεσμικής μνήμης των ταμείων. Δεν είναι σοβαρή μια χώρα η οποία δεν εξασφαλίζει τη συνέχεια της θεσμικής μνήμης. Αυτό είναι το πρώτο. Να προβλέπεται υποχρεωτικός έλεγχος. Υποχρεωτικός έλεγχος  του τι γίνεται για όλη τη διαδικασία. Να θεσμοθετηθεί δημόσιος κανονισμός λειτουργίας,  πριν από οποιαδήποτε ενεργοποίηση.  Να τεθεί ανώτατο όριο παραχωρήσεων. Να καταρτιστεί εθνικός χάρτης στρατιωτικών ακινήτων με πρόσβαση στο κοινό. 
Η στρατιωτική περιουσία είναι εθνική περιουσία. Ευχαριστώ. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Εμείς ευχαριστούμε κυρία συνάδελφε. Το λόγο έχει ο Ειδικός Αγορητής της Κοινοβουλευτικής Ομάδας Δημοκρατικό Πατριωτικό Κίνημα ΝΙΚΗ, ο κύριος Τάσος Οικονομόπουλος.
ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «ΝΙΚΗ»»): Ευχαριστώ κυρία Πρόεδρε. Κύριε Υπουργέ, κυρίες και κύριοι συνάδελφοι. 
Όπως έγινε φανερό από τις προηγούμενες συνεδριάσεις και από τον συνδυασμό των πληροφοριών από τη διαβούλευση και την ανάλυση συνεπειών ρύθμισης, το νομοσχέδιο έχει αρκετά κενά και ασάφειες, αλλά και αρκετά σημεία που μας βρίσκουν αντίθετους. Ορθά εντοπίστηκαν τα περισσότερα σημεία από τους συλλογικούς φορείς των στρατιωτικών και προτάθηκαν λύσεις, τις οποίες η ΝΙΚΗ συμμερίζεται  στο μεγαλύτερο μέρος, πλην ελαχίστων εξαιρέσεων, που θα αναλυθούν στη συνέχεια. 
Είναι πάγια θέση μας να ερωτώνται οι εμπλεκόμενοι πριν τη συγγραφή των νομοσχεδίων, ώστε να ενσωματώνονται οι παρατηρήσεις, που είναι κατά κανόνα ορθές, διότι καλύπτουν όλες τις τεχνικές ατέλειες και τις ουσιαστικές αβλεψίες, όπως έχουμε δει έως τώρα. Η αξιοποίηση του δυναμικού των Ενόπλων Δυνάμεων θα μπορούσε να αποβεί εξαιρετικά επωφελής από κάθε άποψη. 
Αναλυτικότερα για κάθε άρθρο. Ως προς το σκοπό, άρθρο 1, ναι μεν αναγνωρίζεται ρητά η ανάγκη για αντιμετώπιση του στεγαστικού προβλήματος των στελεχών, απουσιάζει, όμως, κάθε δέσμευση ότι αυτός ο σκοπός αποτελεί πρωταρχική προτεραιότητα και όχι απλώς μία από τις επιδιώξεις του Ταμείου Εθνικής Άμυνας ΤΑΕΘΑ.
Συνεπώς, μπορεί να προστεθεί ρητά στο άρθρο 1, ότι η κάλυψη των στεγαστικών αναγκών των στελεχών των Ενόπλων Δυνάμεων, αποτελεί εθνική και κοινωνική προτεραιότητα του Υπουργείου Εθνικής Άμυνας, καθώς και βασικών θεσμικών σκοπών του ΤΑΕΘΑ και υλοποιείται μέσω του ειδικού σχεδίου δράσεων, όπως ορίζεται στο άρθρο 33 παράγραφος 16. 
Στο άρθρο 2, αντικείμενο, δεν υπάρχει κάποιος σαφής ορισμός του όρου «επιχειρησιακά αναγκαία ακίνητα», τόσο σε αυτό το άρθρο, όσο και στα άρθρα 13, 33 παράγραφος 7, που χρησιμοποιείται, ενώ αποτελεί τη βάση για την υπαγωγή μη ακινήτων στο ΦΑΑΕΔ. Οπότε, πρέπει να αποσαφηνισθεί, ώστε επιχειρησιακά αναγκαία ακίνητα, να είναι τα ακίνητα που χρησιμοποιούνται ή προορίζονται για σκοπούς εκπαίδευσης, επιχειρήσεων, διοίκησης, διοικητικής μέριμνας, διαμονής προσωπικού, φύλαξης και ασφάλειας ή συντήρησης μέσων και κρίσιμων υποδομών των Ενόπλων Δυνάμεων.
Στο άρθρο 3, θεωρούμε ότι η γενική εκπροσώπηση, όπως συμβαίνει και με άλλους Οργανισμούς, πρέπει να ανήκει στον επικεφαλής και η δικαστική υποστήριξη στο Νομικό Συμβούλιο του Κράτους. Χρειάζεται σαφέστερη διατύπωση.
Στο άρθρο 5 «Αρμοδιότητες του ΤΑΕΘΑ», υπάρχουν κενά ουσιαστικά και τυπικά. Προτείνουμε να αναρτώνται όλες οι παραχωρήσεις και μισθώσεις για να ενσωματωθεί και στον κανονισμό λειτουργίας και στον κανονισμό διαχείρισης ακινήτων.
Επίσης, να ρυθμιστεί και να αποσαφηνιστεί η μεταβατική περίοδος, ώστε να μην αναφέρεται συνεργασία του καταργούμενου ΥΠΑΑΠΕΔ και του ΤΑΕΘΑ, διότι προκύπτουν ζητήματα ερμηνείας και ασφάλειας δικαίου. Επίσης, θα πρέπει να συμπεριληφθεί και στους κανονισμούς ανάλογη αποσαφήνιση. 
Επειδή η διατύπωση της παραγράφου ζ’ του άρθρου 5, είναι υπερβολικά γενική και ασαφής, με αποτέλεσμα να δημιουργείται ο κίνδυνος ευρείας και μη ελεγχόμενης παραχώρησης εγκαταστάσεων, προτείνεται να προβλεφθεί η σύμφωνη γνώμη του οικείου επιτελείου, με συμπερίληψη και στους κανονισμούς. Η χωρίς αντάλλαγμα παραχώρηση να επιτρέπεται σε δημόσιους φορείς ή ΟΤΑ για τη στέγαση δημοσίων φορέων που εξυπηρετούν φιλανθρωπικούς, κοινωφελείς, εκπαιδευτικούς, πολιτιστικούς σκοπούς, υπό την προϋπόθεση της ύπαρξης αποδεδειγμένου δημοσίου συμφέροντος και για χρονικό διάστημα, όχι μεγαλύτερο των πέντε ετών, με δυνατότητα ανανέωσης κατόπιν νέας αξιολόγησης. 
Επίσης, να είναι τελευταία επιλογή η ανάθεση μελετών σε ιδιώτες, παράγραφος θ’, όταν υπάρχουν ικανά στελέχη και υπηρεσίες στις Ένοπλες Δυνάμεις, που μπορούν να τις εκπονήσουν. 
Επομένως, τίθεται ζήτημα σκοπιμότητας, η πρόβλεψη στο άρθρο 10, για πρόσληψη τεσσάρων δικηγόρων με έμμισθη εντολή στο ΤΑΕΘΑ, ομοίως και για τις εξωτερικές αναθέσεις γενικά, που πρέπει να είναι ελάχιστες και βάσει επίσημων μητρώων εμπειρογνωμόνων ή επιστημόνων.
Για το άρθρο 6 «Περιουσία του ΤΑΕΘΑ», είναι αναγκαίο να διαχωριστούν τα στρατηγικής σημασίας ακίνητα από τα υπόλοιπα, τα εμπορικώς αξιοποιήσιμα, ώστε τα πρώτα να προστατεύονται με αυστηρότερα κριτήρια. 
Επίσης, σε περίπτωση παραχώρησης σε ΟΤΑ, να επανεξετάζεται η αξιοποίηση σε 1 έως 2 έτη, αν υπάρχει κάποια δρομολόγηση ενεργειών ή έναρξη αυτών και όχι στη δεκαπενταετία. Αν δεν υπάρχει αυτοδίκαιη άρση, να γίνεται έτσι σε 1 έως 2 έτη και όχι σε δεκαπέντε. 
Στο άρθρο 7, για τους πόρους του ΤΑΕΘΑ,  προκαλεί εύλογα ερωτήματα για τη σκοπιμότητα των χορηγήσεων από το κράτος, επειδή έρχονται σε αντίθεση με τη λοιπή φιλοσοφία του νομοσχεδίου. Δεν υπάρχουν κριτήρια διαφάνειας και λογοδοσίας. Συνεπώς, θα πρέπει να προβλέπεται υποχρέωση επιστροφής μέρους των εσόδων υπέρ των στεγαστικών και κοινωνικών αναγκών του προσωπικού, αλλά και επαρκής μηχανισμός ελέγχου της χρηματοδότησης και των δαπανών.
Για το άρθρο 8, «Διοίκηση του ΤΑΕΘΑ», σημειώνουμε, ότι απουσιάζει θεσμικά  η συμμετοχή εμπειρογνωμόνων, οικονομολόγων, νομικών, στρατιωτικών υπηρεσιακών στελεχών ή εκπροσώπων του προσωπικού των Ενόπλων Δυνάμεων, κάτι που, συνήθως, προβλέπεται για λόγους τεχνοκρατικής επάρκειας και εκπροσώπησης.Είναι σπάνιο φαινόμενο, ίσως και μοναδικό, η διοίκηση φορέα να γίνεται αποκλειστικά από Υπουργούς και τον Αρχηγό ΓΕΕΘΑ. Συνήθως, προβλέπεται είτε Διοικητικό Συμβούλιο, είτε Διοικούσα Επιτροπή με εκπροσώπηση υπηρεσιακών τεχνοκρατών ή κοινωνικών φορέων. 
Παραδείγματος, χάρη στο μετοχικό ταμείο στρατού, στον ΟΑΕΔ, στα Ασφαλιστικά Ταμεία, στον ΕΛΓΑ κλπ.. Προτείνουμε να συμπεριληφθούν τόσο οι τρεις Αρχηγοί, όσο και η Ομοσπονδία Ενώσεων Στρατιωτικών στη διοίκηση και να έχουν αποφασιστικό ρόλο.
Στο άρθρο 9, Διευθυντής του ΤΑΕΘΑ. Παρατηρούμε ότι η επιλογή του Διευθυντή γίνεται αποκλειστικά με απόφαση του Υπουργού Εθνικής Άμυνας, χωρίς να προβλέπεται αξιοκρατική διαδικασία επιλογής βάσει προσόντων και είναι αναγκαίο να είναι Αξιωματικός. Δεν μπορεί να μην υπάρχει διαφάνεια και λογοδοσία για έναν Διευθυντή τέτοιου Ταμείου με σημαντική περιουσία και σημαντικό ρόλο για τη μέριμνα του προσωπικού. 
Προτείνουμε να γίνεται η επιλογή μετά από προκήρυξη και με αξιολόγηση αντικειμενικών κριτηρίων, όπως αποδεδειγμένη εμπειρία σε θέματα οικονομικής διαχείρισης αξιοποίησης ακινήτων ή στρατηγικού σχεδιασμού, γνώση του θεσμικού και νομικού πλαισίου, επαγγελματική επάρκεια και διοικητική ικανότητα, ώστε να διασφαλιστεί η θεσμική επάρκεια και η αξιοκρατία στη στελέχωση της θέσης. 
Επίσης, να προστεθεί ρητή αναφορά στην ευθύνη του Διευθυντή. Τα ίδια να ισχύουν και για τον Αναπληρωτή Διευθυντή, ώστε να έχουν ισοδύναμα προσόντα και οι δύο και να έχουν επιλογή αξιοκρατικά. 
Για το άρθρο 10, προσωπικό του ΤΑΕΘΑ. Αναφέραμε ότι υπάρχει ένα ζήτημα σκοπιμότητας στην πρόσληψη τεσσάρων δικηγόρων. Υπάρχει ήδη προσωπικό των Ενόπλων Δυνάμεων που θα μπορούσε να αξιοποιηθεί. Η επιλογή ιδιωτών πρέπει να είναι η τελευταία λύση, εφόσον και όταν δεν επαρκεί το υφιστάμενο προσωπικό. 
Το προσωπικό του ΤΑΕΘΑ μπορεί, αλλά και πρέπει να επιλέγεται από το προσωπικό των Ενόπλων Δυνάμεων που είναι ήδη καταρτισμένο στο αντικείμενο και με σχετική προϋπηρεσία. 
Ας δούμε από το κεφάλαιο 8 για τον ΦΑΑΕΔ, για τον οποίο, ακολουθούμε τις ίδιες αρχές 
Στο άρθρο 13. Σκοπός του, παρατηρούμε την ίδια ασάφεια, που αναφέραμε και στα αρχικά άρθρα, σχετικά με τον ορισμό των επιχειρησιακά αναγκαίων ακινήτων από μη επιχειρησιακά και προτείνουμε την αυστηροποίηση της διαχείρισης του πρώτου. 
Θεωρητικά, υπάρχει ο κίνδυνος αφαίρεσης της ένταξης κρίσιμων στρατιωτικών εγκαταστάσεων στην κατηγορία των μη αναγκαίων ανοίγοντας τον δρόμο για επιλεκτική ή πελατειακή παραχώρηση περιουσιακών στοιχείων στρατηγικής σημασίας. 
Το Συμβούλιο Αρχηγών Γενικών Επιτελείων είναι αρμόδιο για τον χαρακτηρισμό. 
Στο άρθρο, 14 αρμοδιότητες του ΦΑΑΕΔ. Υπάρχουν σημαντικές ασάφειες και προβληματικά σημεία που οφείλουν να διευκρινιστούν ή να τροποποιηθούν, ώστε να διασφαλιστεί η χρηστή διαχείριση της περιουσίας των Ενόπλων Δυνάμεων, η πλήρης διαφάνεια και η μη επιβάρυνση του Προϋπολογισμού του ΥΠΕΘΑ. 
Αναφερόμαστε στα δάνεια που προβλέπεται ότι μπορεί να λάβει το ΦΑΑΕΔ, επειδή δεν διευκρινίζεται πώς θα αποπληρωθούν. Δάνεια ακόμα και από τον ιδιωτικό τομέα. Θεωρούμε επικίνδυνη αυτή την πρακτική και την ασάφεια. Ας τεθεί ο όρος να αποπληρώνονται από ίδια έσοδα και να συνάπτονται με πολύ αυστηρές προϋποθέσεις. 
Εκτός από δάνεια, υπάρχει και το ζήτημα συμμετοχής σε εταιρείες - παράγραφος 1γ - όπου δεν ορίζεται ο τρόπος συμμετοχής, οι πόροι συμμετοχής και δεν ορίζεται κάποιος μηχανισμός εποπτείας. Είναι προβληματική μια τέτοια συμμετοχή, χωρίς σαφές πλαίσιο. 
Η εξουσιοδοτική πρόβλεψη του άρθρου 33, παράγραφος 8, που απαιτεί ΚΥΑ για τους όρους συμμετοχής σε εταιρείες ειδικού σκοπού προσφέρει δυνατότητα θεσμικής κατοχύρωσης των προτεινόμενων όρων ελέγχου και εποπτείας και προτείνουμε εκεί να τεθούν οι όροι συμμετοχής. 
Ακόμη, αποσαφήνιση χρειάζεται ο όρος της παραγράφου 2 των κυρίων των ακινήτων και πρέπει να οριστεί ρητά ποιοι θεωρούνται κύριοι των ακινήτων. ΤΑΕΘΑ, ΓΕΣ, ΓΕΝ, ΓΕΑ, ΥΠΕΘΑ, Δημόσιο κλπ. Προφανώς, χρειάζεται προηγούμενη σύμφωνη γνώμη των Επιτελείων, ώστε να αποφεύγεται αυθαίρετη διαχείριση στρατιωτικής περιουσίας. Αυτό μπορεί να ρυθμιστεί και παγίως και κατά περίπτωση, αρκεί να ρυθμιστεί με κάποιο τρόπο πριν την ανάληψη ευθυνών του ΦΑΑΕΔ, ώστε να μην υπάρξουν συγκρούσεις αρμοδιοτήτων. 
Στο άρθρο 15, πόροι ΦΑΑΕΔ, προβλέπεται η υπαγωγή του ΦΑΑΕΔ στους φορείς της γενικής κυβέρνησης και υποβολή αναφορών στο Ελεγκτικό Συνέδριο, γεγονός που ενισχύει τη λογοδοσία, όμως απαιτείται αυστηρότερη πρόβλεψη ανεξάρτητου και τακτικού ελέγχου, ιδίως ως προς τις δανειακές συμβάσεις και των τακτικών έκτακτων χρηματοδοτήσεων από το ΥΠΕΘΑ και το ΤΑΕΘΑ. Η έγκριση των επιχορηγήσεων μπορεί να γίνει με διάφορες μεθόδους. Πρέπει να οριστούν οι προϋποθέσεις των επιχορηγήσεων. Θα είναι οξύμωρο εάν ο ΦΑΑΕΔ έχει κανένα έσοδο να γίνει επιχορήγηση ή αντιθέτως εάν βρεθεί σε ανάγκη να μη μπορεί να ενισχυθεί προσωρινά από το Υπουργείο, Για να αποφευχθούν οι ακραίες καταστάσεις πρέπει να υπάρξει θεσμική θωράκιση και αποσαφήνιση εκ των προτέρων των όρων επιχορήγησης. 
Στο άρθρο 16, οικονομική διαχείριση, πρέπει να υπάρξει και χωρίς Απόφαση του Υπουργού για λόγους διαφάνειας από αρμόδιες αρχές. 
Στο άρθρο 17, διοίκηση του ΦΑΑΕΔ. Ορίζεται από τον Υπουργό σχεδόν πλήρως, τέσσερα από πέντε μέλη του διοικητικού συμβουλίου. Υπάρχουν ζητήματα ανεξαρτησίας, εάν θέλουμε να είναι ανεξάρτητο όργανο ο ΦΑΑΕΔ ή από τα όργανα της Κυβέρνησης. Υπάρχει αντίφαση στη φιλοσοφία δημιουργίας του εάν είναι τόσο στενά οριζόμενο από τον Υπουργό. Θα ήταν ασφαλέστερο να είναι πολυσυλλεκτική η διοίκηση με μέλη του Διοικητικού Συμβουλίου από ανώτατα δικαστήρια  ή τον ΑΣΕΠ και την Ομοσπονδία Στρατιωτικών με συμμετοχή Αξιωματικών και από τους τρεις κλάδους. Η περιγραφή προσόντων δεν είναι επαρκής, είναι χαμηλότερα από αναμενομένων. Θα πρέπει να συμμετέχουν και ανώτεροι Αξιωματικοί των τριών κλάδων, των Ενόπλων Δυνάμεων αντίστοιχα, τα προσόντα να είναι αναβαθμισμένα και όχι απλού πτυχίου και να έχουν εμπειρία ή πτυχίο συναφές με το αντικείμενο.
Λόγω της μεγάλης έκτασης του νομοσχεδίου, επιφυλασσόμαστε για την επόμενη συνεδρίαση να αναφερθούμε λεπτομερώς στα επόμενα άρθρα.
Ευχαριστώ πολύ, κυρία Πρόεδρε. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Εμείς ευχαριστούμε, κύριε συνάδελφε.
Το λόγο έχει ο κύριος Αλέξανδρος Καζαμίας.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ, κυρία Πρόεδρε. 
Την προηγούμενη φορά που συζητήσαμε το νομοσχέδιο του Υπουργείου Εθνικής Άμυνας, δηλαδή στην πρώτη συνεδρίαση, έθεσα ένα ρητορικό ερώτημα λέγοντας ότι δεν μπορούμε να καταλάβουμε εάν η υπερβολική ασάφεια που διέπει αυτό το νομοσχέδιο είναι αποτέλεσμα προχειρότητας ή εάν είναι αυτό που αποκαλείται από τους νομικούς δημιουργική ασάφεια, δηλαδή είναι μια εσκεμμένη ασάφεια η οποία δημιουργεί χώρο στο Υπουργείο να χειριστεί τα θέματα αυτά μελλοντικά όπως θέλει, χωρίς να περιορίζεται από το νομοθετικό πλαίσιο επαρκώς. Το ξανασκέφτηκα αυτό και κατέληξα στο συμπέρασμα ότι συμβαίνουν και τα δύο, δηλαδή ακούγοντας τον κύριο Δένδια στην πρώτη συνεδρίαση και ακούγοντας τους φορείς στη δεύτερη συνεδρίαση κατέληξα στο συμπέρασμα ότι υπάρχει περιθώριο συγκεκριμενοποίησης των άρθρων του νομοσχεδίου, ιδίως, για παράδειγμα, η πρότασή του ότι οι δύο φορείς που συστήνει το νομοσχέδιο για την αξιοποίηση της ακίνητης περιουσίας των Ενόπλων Δυνάμεων μπορούν, μέχρι και το 80% των εσόδων που θα έχουν, να το διαθέσουν για τη στέγαση των Αξιωματικών. 
Άρα, υπάρχει περιθώριο συγκεκριμενοποίησης και, μάλιστα, μας έκανε εντύπωση ότι τόσο εύκολα πέταξε αυτόν τον αριθμό, αλλά, ταυτόχρονα, ακούγοντας τους φορείς και διαβάζοντας ξανά το νομοσχέδιο προσεκτικά φαίνεται ότι υπάρχουν πάρα πολλά σημεία ασάφειας. Αρκετά από αυτά αναφέρθηκαν και από τους συναδέλφους προηγουμένως, τα ανέφερα και εγώ στην πρώτη συνεδρίαση, δεν θα επανέλθω σε αυτά σε λεπτομέρεια, αλλά θα εντοπίσω λίγα ακόμα. 
Στην πρώτη συνεδρίαση νομίζω ότι ιδιαίτερη έμφαση δόθηκε από τη δική μας τοποθέτηση στην ανεπαρκή διάκριση ανάμεσα στα λεγόμενα ακίνητα που έχουν επιχειρησιακό ρόλο και εκείνα που δεν έχουν επιχειρησιακό ρόλο και ο κύριος Δένδιας τότε με διέκοψε και όταν είπα ότι δεν φαίνεται στο νομοσχέδιο ποιος αποφασίζει, είπε ότι είναι το Σ.Α.Γ.Ε., δηλαδή το Συμβούλιο των Αρχηγών των Γενικών Επιτελείων, που αποφασίζει. Παρατήρησα ότι δεν τον βρήκα στο νομοσχέδιο, ενώ εκείνος ήταν πεπεισμένος ότι υπάρχει σχετική αναφορά. Έψαξα πάλι και δεν το βρήκα. Σε κάθε περίπτωση, η δήλωση του αρκεί.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας) (ομιλεί εκτός μικροφώνου): Κοιτάξτε στο άρθρο 33 §7.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Εντάξει, η δήλωσή του αρκεί. Εάν υπάρχει στο άρθρο 33, δεν τίθεται ζήτημα. 
Αυτό όμως που πρέπει να επισημάνουμε είναι, ότι χρειάζεται να προσδιορίζονται κριτήρια- όχι εκτεταμένα κριτήρια, αλλά κάποια κριτήρια- του τι αποτελεί επιχειρησιακά αναγκαίο ακίνητο και τι δεν αποτελεί. Δηλαδή, δεν πρέπει να είναι εντελώς ελεύθερη η απόφαση, άνευ κριτηρίων, γιατί πρόκειται για μια πάρα πολύ λεπτή, αλλά σημαντική διάκριση και θα σας φέρω ένα παράδειγμα, γιατί εμείς ενδιαφερόμαστε για το ζήτημα της διαφάνειας, όσον αφορά τη διαχείριση αυτών των κονδυλίων. Τα επιχειρησιακά αναγκαία υπόκεινται, σύμφωνα με την νομοθεσία για τις δημόσιες συμβάσεις, σε εμπιστευτικό καθεστώς, ενώ τα μη-επιχειρησιακά αναγκαία μπορεί να είναι δημόσια γνωστά. Αυτό είναι μια διάκριση, αλλά βεβαίως η πιο ουσιαστική διάκριση είναι, ότι τα επιχειρησιακά αναγκαία ακίνητα παίζουν ρόλο στην Άμυνα της χώρας, ενώ τα άλλα αφορούν ζητήματα, όπως είναι η στέγαση των αξιωματικών κλπ.. 
Εδώ όμως, έχουμε ένα δεύτερο ζήτημα, το οποίο είναι νομίζω πιο «βαθύ» και είναι ο όρος «αξιοποίηση». Ο όρος «αξιοποίηση» εμφανίζεται στο νομοσχέδιο σε πάρα πολλές περιπτώσεις και κάθε φορά, φαίνεται πως σημαίνει κάτι διαφορετικό και ότι ασχολούνται με αυτό διαφορετικοί Φορείς. Θα γίνω πιο συγκεκριμένος. Οι δυο «πυλώνες» του νομοσχεδίου είναι το Ταμείο, το ΤΑΕΘΑ, το οποίο επιτελεί ένα ρόλο και ο Φορέας Αξιοποίησης, ο λεγόμενος ΦΑΑΕΔ και υποτίθεται ότι έχουν και έχουν εκεί δύο διακριτούς ρόλους. Όμως, αν δούμε στο άρθρο 7, για τους  πόρους του ΤΑΕΘΑ, λέει εδώ ότι, «κάθε είδους έσοδα από την άσκηση αρμοδιοτήτων, συμπεριλαμβανομένης και της αξιοποίησης ακίνητης περιουσίας του», δηλαδή το ίδιο αξιοποιεί την περιουσία του και παίρνει πόρους από αυτό, στο άρθρο 7, ενώ βεβαίως το άρθρο 14 αναφέρεται στον ΦΑΕΕΔ, ως τον Φορέα ο οποίος έχει ως αρμοδιότητες: «Α, την ωρίμανση, την αξιοποίηση και λοιπά και λοιπά»- όλοι αξιοποιούν, δηλαδή, εδώ. Πάμε στο άρθρο 23, το οποίο έχει τίτλο «Αξιοποίηση ακινήτων από το ΦΑΑΕΔ- πάλι η αξιοποίηση εδώ- και πάμε και στο άρθρο 26, που έχει τίτλο «Αξιοποίηση ακινήτων τρίτων Φορέων». 
Με άλλα λόγια, είναι πολλοί που εμπλέκονται στη διαδικασία της αξιοποίησης. Επίσης, υπάρχει και πρόβλεψη στα πρώτα άρθρα- στο άρθρο 5, συγκεκριμένα- στην χρήση μελετών από ιδιώτες χρηματοοικονομικούς και τεχνικούς συμβούλους, για ζητήματα που αφορούν την αξιοποίηση. Δεν είναι καθόλου σαφές, τι θα πει «αξιοποίηση», όσον αφορά το νομοσχέδιο. Δηλαδή, πρόκειται για μπίζνες, πρόκειται για πώληση, πρόκειται για ενοικίαση, πρόκειται για όλα αυτά; Αν πρόκειται για όλα αυτά, ποιος κάνει τι; Αυτό δεν είναι σαφές και φοβάμαι, ότι είναι διάχυτη αυτή η σύγχυση. Αυτό δεν πιστεύω ότι είναι μόνο ζήτημα  δημιουργικής ασάφειας, είναι μάλλον ζήτημα προχειρότητας και έλλειψης σαφούς στρατηγικής σύλληψης, του τι πρέπει να γίνεται. 
Έρχομαι τώρα σε ένα άλλο ζήτημα, το οποίο κατά την άποψή μας, επιβεβαιώνει και την προχειρότητα και την ασάφεια η οποία ξεφεύγει, νομίζω, του εσκεμμένου και αυτό το ζήτημα αφορά τις διοικήσεις των δύο Φορέων. Οι συνάδελφοι που μίλησαν για τις διοικήσεις, έδωσαν πολύ έμφαση στο 3μελές συμβούλιο της μίας περίπτωσης, όπου είναι ο Υπουργός Άμυνας, ο Υπουργός Εθνικής Οικονομίας και ο Α/ΓΕΕΘΑ και στο 5μελές συμβούλιο του δεύτερου Φορέα. Εμείς- και το επαναλαμβάνω εδώ, γιατί πρέπει να δοθεί η δέουσα προσοχή- στον πρώτο Φορέα, στο Ταμείο, θέση «κλειδί» είναι η θέση του διευθυντή, ο οποίος ορίζεται από τους δύο Υπουργούς και τον Α/ΓΕΕΘΑ για δύο χρόνια, με ανανέωση της θητείας εσαεί. Αυτός ο διευθυντής θα παίζει κρισιμότατο ρόλο, πρόκειται - έτσι όπως φαίνεται από το νομοσχέδιο- να έχει ημιαυτοκρατορικές εξουσίες στον τρόπο διαχείρισης αυτού του ζητήματος, όχι γενικώς, αλλά στον τομέα αυτόν. 
Και είναι ενδιαφέρον ότι οι αρμοδιότητες του Διευθυντή, στο άρθρο 9, «Διευθυντής του Τ.Α.Εθ.Α.», υπάρχει εδώ ένας κατάλογος των αρμοδιοτήτων του ή της. Πουθενά όμως, δεν φαίνεται στις αρμοδιότητες του Διευθυντή του Τ.Α.Εθ.Α. ότι θα είναι και μέλος του Διοικητικού Συμβουλίου του Φ.Α.Α.Ε.Δ, ένας από τους πέντε. Δηλαδή πρόκειται να είναι ένα άτομο κλειδί, με πάρα πολύ μεγάλη επιρροή στη διαδικασία και είναι μπαλαντέρ, βρίσκεται και εδώ και εκεί και δεν αναφέρεται όμως, στο άρθρο 9 ότι η αρμοδιότητά του θα είναι να παίζει ρόλο κλειδί στο Διοικητικό Συμβούλιο του Φ.Α.Α.Ε.Δ.. Αυτό δείχνει έλλειψη ξεκάθαρου σχεδιασμού και εντάσσεται κατά την άποψή μας, στη γενικότερη σύγχυση που υπάρχει και όσον αφορά τους στόχους του νομοσχεδίου, αλλά και όσον αφορά τη δομή που προτείνει, για να γίνει η αξιοποίηση των περιουσιακών στοιχείων του Υπουργείου Άμυνας.
 Τώρα θα κλείσω με μια παρατήρηση, κυρία Πρόεδρε. Αναφορικά με τη διαφάνεια. Θέσαμε στο επίκεντρο το θέμα της διαφάνειας. Δεν μου αρέσει να επαναλαμβάνομαι, αλλά θα πω ότι από τον Εισηγητή της Πλειοψηφίας, της «Νέας Δημοκρατίας», ακούσαμε στην πρώτη συνεδρίαση αναφορά στην διαφάνεια. Κοίταξα στο νομοσχέδιο, η λέξη δεν αναφέρεται πουθενά. Επανήλθε νομίζω σήμερα και είπε ότι «θα βρούμε στοιχεία για τη διαφάνεια», χωρίς να υπάρχει αναφορά στη διαφάνεια. Σε κάποια άρθρα είπε ότι δεν είχε χρόνο και είναι γεγονός ότι δεν είχε χρόνο, αλλά υποσχέθηκε ότι θα μας πει περισσότερα στην 4η συνεδρίαση. 
Μας είπε κάποια, τα σημείωσα, μην ανησυχείτε, θα αναφερθώ σε αυτά. Νομίζω ότι σημειώνοντας, αναφέρθηκε στα άρθρα 24, 25 και 29. Στο άρθρο 24 είπε ότι εκεί υπάρχει μία επιτήρηση. Παρακαλώ, κύριε Γκολιδάκη.
ΔΙΑΜΑΝΤΗΣ ΓΚΟΛΙΔΑΚΗΣ (Εισηγητής της Πλειοψηφίας): Στο άρθρο 33, είπα, στο άρθρο 25.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Τα σημειώσατε;
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Ναι, νομίζω ότι κατάλαβα.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Να κάνουμε ειδική αναφορά στην 4η συνεδρίαση.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Θα έχουμε και την τέταρτη συνεδρίαση, κυρία Πρόεδρε. Πάντως αυτό που σημείωσα είναι ότι στο ένα άρθρο δεν πρόλαβε να το αναπτύξει, αλλά θα το αναπτύξει μελλοντικά και, στα άρθρα που αναφέρθηκε και εμείς αναφερθήκαμε σε αυτά τα άρθρα και είπαμε ότι δεν υπάρχει εκεί διαφάνεια, γιατί και ο τρόπος με τον οποίο συντάσσονται εκθέσεις και το επαναλαμβάνω αυτό και απορώ πραγματικά, ο τρόπος με τον οποίο συντάσσονται εκθέσεις για τον εσωτερικό έλεγχο, αυτός γίνεται εμπιστευτικά και αναρωτιόμαστε γιατί θα πρέπει να γίνεται εμπιστευτικά, τη στιγμή που πρόκειται για ακίνητα που δεν είναι επιχειρησιακά, άρα δεν υπάρχει ζήτημα εμπιστευτικότητας. Έχουμε ακίνητα, τα οποία θα αξιοποιούνται για να χρηματοδοτούν κατά το 80%, αν εφαρμοστεί η υπόσχεση του κυρίου Υπουργού, προγράμματα στέγασης αξιωματικών. Δεν υπάρχει τίποτα απόρρητο εδώ, το οποίο να μην βγαίνει στη ΔΙΑΥΓΕΙΑ και να μη το γνωρίζουμε. Και καλό θα είναι να αλλάξει το σχετικό, ιδίως, να κάνω κι εγώ τη σχετική αναφορά στον Μωυσή, ιδίως αν το νομοσχέδιο δεν είναι γραμμένο στις Πλάκες του Μωϋσέως, όπως είπε ο κύριος Υπουργός. Προτείνουμε να το σκεφτείτε αυτό. Η διαφάνεια είναι κεντρικό ζήτημα για την «ΠΛΕΥΣΗ ΕΛΕΥΘΕΡΙΑΣ». Θεωρούμε ότι οι δημόσιες συμβάσεις δεν διέπονται από επαρκή διαφάνεια και εδώ πάλι υπάρχει και εσωτερικός έλεγχος και η λέξη «εσωτερικός» προβλέπεται. Δεν θα έπρεπε, θα έπρεπε να υπάρχει μια διαδικασία πιο ανεξάρτητου ελέγχου και υπάρχει εμπιστευτική έκθεση. Όλα αυτά γίνονται για να υποκρύπτεται η διαφάνεια. Θα περιμένω να ακούσω την εισήγηση του Εκπροσώπου της «Νέας Δημοκρατίας» στην 4η συνεδρίαση για να μας συμπληρώσει αυτά που δεν πρόλαβε να πει σχετικά με το θέμα της διαφάνειας. Πάντως η δική μας άποψη είναι ότι το νομοσχέδιο δεν την εγγυάται και θα μπορούσε να προβλέπει πράγματα στα υφιστάμενα άρθρα, τα οποία να εγγυηθούν ένα μεγαλύτερο βαθμό διαφάνειας. Αναρωτιόμαστε γιατί δεν το κάνει. Προτείνουμε να γίνει.
Τα υπόλοιπα, κυρία Πρόεδρε, θα τα φυλάξω για την 4η συνεδρίαση.
Ευχαριστώ πολύ. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Το λόγο έχει ο κ. Αποστολάκης.
ΕΥΑΓΓΕΛΟΣ ΑΠΟΣΤΟΛΑΚΗΣ: Ευχαριστώ κυρία Πρόεδρε.
Κυρίες και κύριοι συνάδελφοι, θα ξεκινήσω με ένα ερώτημα. Στην προηγούμενη συνεδρίαση ζήτησα να κάνω κάποιες ερωτήσεις τους φορείς και διέκρινα κάποιο διαχωρισμό των βουλευτών Επικρατείας. Δεν είναι μέλη του Κοινοβουλίου, δεν έχουν δικαίωμα να ρωτάνε,  είναι μειωμένης γνώσεως  δεν το καταλαβαίνω αυτό. Δηλαδή, πώς λειτουργεί το Κοινοβούλιο, με μειωμένο αριθμό; Το αφήνω, θα το συζητήσω, νομίζω κάτι πρέπει να γίνει με αυτό. Παρακαλώ να μεταφερθεί και στον Πρόεδρο της Βουλής. 
Αφού ακούσαμε τους φορείς και τους προβληματισμούς τους, και τους ευχαριστώ γι’ αυτό, θα ήθελα να ξεκινήσω τη σημερινή μου τοποθέτηση με μια ερώτηση που αναφέρθηκε και από τους προηγούμενους συναδέλφους και ιδιαίτερα από τον κύριο Κατρίνη, αναφορικά με αυτό που μας είπε χθες ο κ. Υπουργός για τη χρηματοδότηση μέσω SAFE.
Θεωρώ ότι υπάρχει σοβαρό στρατηγικό όφελος, το οποίο θα είχε η χώρα, αν υπήρχε ο απαραίτητος δημοσιονομικός χώρος, ο οποίος δεν υπάρχει προς το παρόν. Θεωρώ ότι δεν είναι δύσκολο να δημιουργηθεί και είναι μία εξαιρετική περίπτωση που συμφέρει τη χώρα. Αντί να χρησιμοποιούμε τα χρήματα της χώρας, να χρησιμοποιήσουμε αυτά που προσφέρονται με καλές συνθήκες.
Περνώ τώρα στην κατ’ άρθρον τοποθέτηση επί του νομοσχεδίου και θα επανέλθω στο θέμα αυτό στο τέλος της τοποθέτησής μου.
Έχουν ακουστεί πάρα πολλά, πάρα πολλές παρατηρήσεις. Ξεκινώντας από τους φορείς, είδατε πόσες ανησυχίες υπάρχουν, πόσοι προβληματισμοί, ας λάβουμε πολύ σοβαρά υπόψη μας το υπόμνημα που έχει υποβάλει ο Πρόεδρος της Ένωσης Αποστράτων του Ναυτικού και οι Πρόεδροι των Μετοχικών Ταμείων. Είδατε πως η ανησυχία τους είναι πάρα πολύ σοβαρή, γιατί ένα πολύ μεγάλο κομμάτι που έχει σχέση με τη βιωσιμότητα των Ταμείων αλλάζει και δεν ισχύουν οι μελέτες βιωσιμότητας που έχουν γίνει μέχρι τώρα, πρέπει να ξαναγίνουν και δεν ξέρουμε αν είναι βιώσιμα τα Ταμεία πλέον. Συζητήθηκε βέβαια και αυτό, αλλά δεν ακόμα δόθηκε καμία καθαρή απάντηση.
Στο άρθρο 3, το οποίο επιφέρει την κατάργηση μέσω συγχώνευσης εσωτερικών ταμείων και μεταφορά των αρμοδιοτήτων στο νέο φορέα, το ΤΑΕΘΑ, μπαίνει κατ’ αρχήν ένα ερώτημα. 
Οι Αρχηγοί των Γενικών Επιτελείων έχουν ερωτηθεί; Κύριε υπουργέ, υπάρχουν αποφάσεις των Ανώτατων Συμβουλίων για αυτό το θέμα;  Θεωρώ ότι θα έπρεπε να έχει γίνει. Εγώ ζήτησα να είναι οι Αρχηγοί των Γενικών Επιτελείων εδώ, δεν ξέρω γιατί δεν έγινε, δεν ξέρω γιατί οι Αρχηγοί δεν είναι εδώ, είναι κάτι που αφορά άμεσα τους Αρχηγούς των Γενικών Επιτελείων. Δεν σημαίνει ότι τα πάντα πρέπει να γίνονται από τον Υπουργό, ο  Υπουργός έχει την ευθύνη, αλλά θεσμικά τουλάχιστον είναι φορείς που πρέπει να ακούγονται. Δεν ισοπεδώνονται τα πάντα. Θεωρώ ότι είναι παράλειψη το γεγονός ότι δεν είναι εδώ οι Αρχηγοί και δεν έχουμε τις αποφάσεις των Ανωτάτων Συμβουλίων. 
Υπάρχει ένα σοβαρό ζήτημα το οποίο έχει εκφραστεί για το Ταμείο του Εθνικού Στόλου. Το ζήτημα αυτό εκφράστηκε και από τον Πρόεδρο και από την κυρία Πρόεδρο, εκτιμώ ότι και τα άλλα Ταμεία έχουν ανάλογα θέματα, το ότι δεν ειπώθηκε, δεν ξέρω γιατί δεν ειπώθηκε.
Στο άρθρο 6, όπου καθορίζονται οι βασικοί κανόνες για την παραχώρηση της ακίνητης περιουσίας, αποτελεί κρίσιμο σημείο η αξιοποίηση της περιουσίας των Ενόπλων Δυνάμεων και είναι θεμιτός στόχος, όμως απαιτεί αυστηρό πλαίσιο διαφάνειας και ελέγχου, ιδίως σε περιπτώσεις πολυετών μισθώσεων.
Θεωρούμε αναγκαίο να υπάρξει ρητή πρόβλεψη υποχρεωτικού ελέγχου των σχετικών συμβάσεων από το Ελεγκτικό Συνέδριο και να εξασφαλίζεται η διαρκής εποπτεία για την προστασία του στρατηγικού χαρακτήρα των εκτάσεων ή των υποδομών. Πολλά ερωτήματα, πολλές ασάφειες και μια σοβαρή ανησυχία. Γιατί αυτή τη στιγμή η υφιστάμενη ηγεσία και του Υπουργείου και η κυβέρνηση μπορεί να έχουν τις καλύτερες προθέσεις. Στο μέλλον όμως μπορεί να τρίβουμε τα μάτια μας. Ανοίγουμε αυτή τη στιγμή διαύλους και δίνουμε δυνατότητες όλα αυτά που έχουμε διατηρήσει έναν αιώνα να χαθούν. Θέλει πάρα πολύ προσοχή, επιτρέψτε μου.
 Στο άρθρο 12 και 13, με το οποίο ιδρύεται ο φορέας διαχείρισης περιουσίας των Ενόπλων Δυνάμεων, εγείρονται ερωτήματα ως προς τη λογοδοσία του. Δεν προβλέπεται ρητά η υποχρέωση ενημέρωσης της Βουλής, η παρουσίαση ετήσιου απολογισμού, όπως ισχύει για τους άλλους φορείς διαχείρισης δημόσιας περιουσίας, και κρίνουμε ότι θα έπρεπε να προβλέπεται θεσμικός έλεγχος, όχι μόνο για λόγους διαφάνειας, αλλά και για τη διασφάλιση του δημοσίου συμφέροντος.
 Στο άρθρο 17, θα θέλαμε περισσότερες διευκρινίσεις ως προς τον τρόπο επιλογής του διοικητικού συμβουλίου του Φ.Α.Α.Ε.Δ..
 Σε ό τι αφορά το άρθρο 36, ενώ αρχικά προβλεπόταν να υπολογίζεται στον υπολογισμό του εφάπαξ, το είπα και χθες στην εισήγησή μου στην προηγούμενη συνεδρίαση, το επίδομα επικινδυνότητας των 100 ευρώ που δόθηκε από την 1η Ιουλίου, τελικά με τροπολογία εξαιρείται. Έτσι στελέχη που υπηρέτησαν για δεκαετίες στερούνται μιας δίκαιης βελτίωσης στα οικονομικά τους δικαιώματα. Η μεταβολή αυτή δημιουργεί εύλογες απορίες ως προς τη συνέπεια και την αξιοπιστία της διοίκησης απέναντι στα στελέχη των Ενόπλων Δυνάμεων. Θα ήθελα περισσότερες διευκρινίσεις γι’ αυτό.
 Θέλω να ξαναγυρίσω στον κανονισμό Safe, ο οποίος θέλω να σημειώσω ότι δεν είναι απλώς ένα χρηματοδοτικό εργαλείο, είναι και μια πολιτική πρόβλεψη ενίσχυσης της ευρωπαϊκής αμυντικής αυτάρκειας. Αν πράγματι η Ελλάδα αδυνατεί να συμμετάσχει λόγω έλλειψης δημοσιονομικού χώρου, όπως είπα και προηγουμένως, τότε οφείλουμε όλοι να αναλάβουμε την ευθύνη πίεσης προς το Υπουργείο Οικονομικών. Δεν μπορούμε να ζητάμε γεωπολιτικό ρόλο και ταυτόχρονα να αρνούμαστε τα εργαλεία που μας δίνονται. Ευχαριστώ πάρα πολύ. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Τον λόγο έχει ο κ. Δαβάκης.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ευχαριστώ, κυρία Πρόεδρε. Αγαπητές και αγαπητοί συνάδελφοι και εντός της αιθούσης και διαδικτυακή, θέλω να εκφράσω τη χαρά μου, γιατί για μία ακόμη φορά συζητούμε στην Επιτροπή μας μία σημαντική μεταρρύθμιση, μία ακόμη μεταρρύθμιση του Υπουργείου Εθνικής Άμυνας, της πολιτικής ηγεσίας του Υπουργείου Εθνικής Άμυνας. Δεν είχα την ευκαιρία να είμαι στην πρώτη συνεδρίαση, εξαιτίας του ότι την ημέρα εκείνη βρισκόμουν στην Κύπρο για την κήδευση και παραλαβή 16, 6 στην Ελλάδα και 10 συμπατριωτών μας της ΕΛΔΥΚ, οι οποίοι έδωσαν τη ζωή τους για την ελευθερία της πατρίδας και την ανεξαρτησία της Κύπρου πριν 51 χρόνια, το 1974. Όμως, παρακολούθησα τη συνεδρίαση, διάβασα τα Πρακτικά και είδα και τις σημαντικές παρεμβάσεις και παρατηρήσεις επί του νομοθετήματος.
 Μπορώ να καταθέσω την εμπειρία την οποία αποκόμισα κατά το διάστημα της προηγούμενης και της τωρινής συνεδρίασης και θέλω να πω ότι υπάρχουν φόβοι, οι οποίοι έχουν διατυπωθεί, οι περισσότεροι πιστεύω από μια προσπάθεια άσκησης αντιπολίτευσης και άλλοι στη βάση μιας σημαντικής δημιουργικής αντιπολίτευσης, την οποία η πολιτική ηγεσία του Υπουργείου λαμβάνει πάντοτε υπόψη της, όπως αυτή αποτυπώνεται στο τελικό στάδιο των νομοσχεδίων. Όμως, πρέπει να ξεκαθαρίσουμε ότι οι φόβοι που ακούστηκαν στις δύο συνεδριάσεις που παρακολούθησα, είναι φόβοι οι οποίοι συνέχουν και τους οποίους θα καταβάλλει συντονισμένη προσπάθεια η πολιτική ηγεσία δια του νομοσχεδίου, πρωτίστως στην πολιτική ηγεσία.
	 Ούτε αδιαφάνεια θα διακατέχουν τις περαιτέρω ενέργειες βάσει του νομοσχεδίου, ούτε υπήρχε έτοιμο στο στόμα κάποιων να το πουν ξεπούλημα «των ιερών και των ουσιών» που αφορούν τα ταμεία, ούτε η διάθεση την οποία πολλοί εκ των συναδέλφων κατέθεσαν ως επικρεμάμενο φόβο.
 Θέλω να χρησιμοποιήσω μια φράση της κυρίας Αναγνωστοπούλου, την οποία όπως γνωρίζετε εκτιμώ για τον αριστερό αλλά αποδεδειγμένο πολιτικό της λόγο και να πω, ότι αυτό που είπε ότι «πρέπει να διατηρήσουμε τη θεσμική μνήμη των ταμείων» είναι δεδομένο. Η ενοποίηση των τριών ταμείων των Ενόπλων Δυνάμεων δεν σημαίνει και εξαφάνιση ούτε του οργανικού τους μέρους, ούτε του περιουσιακού τους, ούτε, κυρίως, της θεσμικής τους μνήμης. 
Η θεσμική μνήμη αποτελεί μια ιστορία στα ταμεία μια ιστορία που δεν διαγράφεται με οποιοδήποτε νομοθετική πρωτοβουλία, πολλών δε μάλλον, με τη διάθεση αυτής της κυβέρνησης η οποία και με τον Υπουργό τον κ. Δένδια αλλά κυρίως με τα επιτελικά στελέχη των υπουργείων προσπαθεί να δημιουργήσει μία ευρύτατη προοπτική σε όλους τους τομείς των Ενόπλων Δυνάμεων, μία προοπτική η οποία πλέον μπορεί να αντικρίσει και τη λεγόμενη ατζέντα 2030 αλλά ευρύτερα με όλο το μεταρρυθμιστικό πρόγραμμα σε όλα τα πεδία να δημιουργήσει μία βιώσιμη προοπτική για τις Ένοπλες Δυνάμεις και τα στελέχη τους. 
Η θεσμική μνήμη, σημαίνει ότι αυτή τη στιγμή νομοθετούμε και έχουμε μία πολιτική και νομοθετική πρωτοβουλία για τα στελέχη, για το οικοδομικό στεγαστικό πρόγραμμα των στελεχών που με βάση κάποια γενικά στοιχεία- γιατί πολλά δεν μπορούμε να τα λέμε- κάποια γενικά στοιχεία περίπου το 41% των στελεχών μας ζει σε ενοίκιο. 
Στη ναυμαχία της Έλλης, το θωρηκτό «Αβέρωφ», μιλώντας για θεσμική και ιστορική μνήμη, διέθετε 670 με 700 περίπου αξιωματικούς, υπαξιωματικούς και ναύτες. Η φρεγάτα «Σπέτσες» σήμερα, κύριε Αρχηγέ, που πολύ καλύτερα από εμένα γνωρίζετε, έχει το πολύ 170 άτομα. Που σημαίνει ότι πρέπει να δημιουργήσουμε όλο εκείνο το θεσμικό ρεαλιστικό και ουσιαστικό πλέγμα προσέλκυσης νέων Ελλήνων στις Ένοπλες Δυνάμεις, κάτι που κάποτε ήταν πολύ καλύτερο για διάφορους λόγους μηδέ των οικονομικών αλλά όχι μόνον εξαιρουμένων, και πρέπει να δημιουργήσουμε εκείνο το πλέγμα το οποίο θα τα καθιστά έτοιμα να έρθουν και πάλι στις Ένοπλες Δυνάμεις μας. 
Εχθές, είχα επισκεφθεί αγαπητές αγαπητοί και αγαπητοί συνάδελφοι, το Αρχηγείο του Στόλου το οποίο, πάλι ο κ. Αρχηγός το γνωρίζει καλύτερα από εμένα, και είδα πολλά σημεία τα οποία πραγματικά πρέπει να μας κάνουν να είμαστε προβληματισμένοι και να προσπαθήσουμε με συντονισμένες προσπάθειες να το αλλάξουμε.
 Αυτό το νομοσχέδιο το οποίο συζητούμε και για το οποίο κατατέθηκαν μεγάλες ενστάσεις από τους συναδέλφους, είναι μία προσπάθεια σημαντική ούτως ώστε με την ενοποίηση τη σχηματική, τεχνική θα έλεγα ενοποίηση των ταμείων και τον φορέα που θα κάνει την αξιοποίηση της ακίνητης περιουσίας, να μπορέσουμε να προσκομίσουμε εκείνες τις οικονομικές δυνατότητες προκειμένου να εκτελεστεί με επιτυχία το υπό εκτέλεση και οι υπό εκτέλεση φάσεις του στεγαστικού προγράμματος του Υπουργείου Εθνικής Άμυνας.
Όπως θα γνωρίζετε έχουμε τέσσερις φάσεις υλοποίησης. Η α και η β φάση που αφορά 13 νησιά του Αιγαίου και 7 πόλεις του Δ’ Σώματος Στρατού της Θράκης και έχοντας έναν προϋπολογισμό περίπου 100 εκατομμύρια ευρώ και η γ και η δ φάση που αφορά περίπου 1.000 κατοικίες. Τα υπό εξέλιξη έργα έχουν να κάνουν της α και β φάσης στην παράδοση 702 κατοικιών μέσα στο 2026. Για να προέλθουν όλα αυτά χρειάζονται χρήματα τα οποία θα προέλθουν από την αξιοποίηση όπως αυτή προβλέπεται της ακινήτου περιουσίας των ταμείων. 
Σαφέστατα, πιστεύω ότι αυτό θα δώσει την ευκαιρία, αλλά και η επόμενη συνεδρίαση και με την παρουσία του κ. Υπουργού, για μία περαιτέρω διευκρίνιση των όποιων φοβιών και ενστάσεων έχουν ανακύψει. Είμαι κι εγώ στη διάθεση όλων στην επόμενη συνεδρίαση να τις αναλύσω. Νομίζω ότι όλα αυτά τα οποία έχουν ειπωθεί έχουν απαντήσεις. Νομίζω, επίσης, ότι τα ακίνητα τα οποία αυτή τη στιγμή συμποσούνται στα ταμεία και τα οποία είναι καταγεγραμμένα, έχουμε τη δυνατότητα να απορροφήσουμε αρκετά χρήματα με την αξιοποίησή τους και την περαιτέρω εκμετάλλευσή τους. 
Όσον αφορά την παρουσία των κυρίων Αρχηγών. Άκουσα με προσοχή τον κύριο Αρχηγό, Ευάγγελο Αποστολάκη, κι έχω να πω ότι υπάρχουν ήδη σε αυτά που συζητούμε εισηγήσεις των οικείων Επιτελείων για κάθε ταμείο, έχει ζητηθεί η γνώμη και έχουν εισηγηθεί. Και θα μεταφέρω και στον κ. Υπουργό την πρότασή σας για την παρουσία Αρχηγών εδώ, όπως είμεθα μάρτυρες συνέβαινε στο παρελθόν. 
Νομίζω, όμως, ότι η θεσμική εγγύηση της παρουσίας του κυρίου Αρχηγού ΓΕΕΘΑ ή των αποφάσεων του ΣΑΓΕ και των εισηγήσεων του ΣΑΓΕ, το οποίο αποτελεί την κορωνίδα της επιτελικής εκπροσώπησης του Υπουργείου Εθνικής Άμυνας, το Συμβούλιο Αρχηγών Γενικών Επιτελείων, νομίζω ότι αποτελεί την ασφαλέστερη δικλείδα για την απόσυρση των οποιωνδήποτε ενστάσεων που έχουν διατυπωθεί. 
Αυτά θέλω να πω καταρχάς και στην δεύτερη ανάγνωση στην τελευταία συνεδρίαση, θα συζητήσουμε και πιο αναλυτικά για τα περαιτέρω. 
Επίσης, να πούμε κάτι για το «SAFE» το οποίο ελέχθη και από πολλούς και από εσάς στην αρχή, κ. Κατρίνη. Το Rearm Europe, μέρος του οποίο αποτελεί το «SAFE», είναι μία πρόκληση για κάθε ευρωπαϊκό κράτος. Ιδιαίτερα για εμάς, που όπως όλοι γνωρίζουμε βρισκόμαστε πάντα υπό μία διαρκή απειλή. Μία απειλή η οποία έχει κάνει τη χώρα μας να έχει αυτά τα εξοπλιστικά προγράμματα, αυτές τις δεσμεύσεις στο ΑΕΠ της κλπ. 
Ο ίδιος ο κύριος Υπουργός έχει δεσμευτεί ότι θα υπάρξει, όπως έχει γίνει και σε όλες τις φάσεις και στη δομή δυνάμεων και στα ζητήματα της οικονομικής πολιτικής και σε όλες τις φάσεις, μία ενδελεχής συζήτηση και συνεδρίαση της αρμόδιας Επιτροπής, για να συζητήσουμε. Και είμαι βέβαιος, γιατί είδα σημαντική θετική στάση, αλλά και πλούτο προτάσεων από τα κόμματα της Αντιπολίτευσης, ότι θα συμβάλλουμε όλοι.
Εδώ δεν υπάρχει θέμα - και δεν μπορώ να το σκεφτώ αυτό - να συζητάμε αντιπολιτευτικά και να σκεφτόμαστε αντιπολιτευτικά. Να υπάρξουν εκείνες οι εποικοδομητικές προτάσεις, προκειμένου να αρθρώσουν μία στρατηγική πάνω στο ζήτημα της συμμετοχής μας σε αυτά τα αμυντικά ευρωπαϊκά προγράμματα. 
Ευχαριστώ.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Κυρία Πρόεδρε, επειδή αναφέρθηκε κ. Υπουργός - κι εγώ συμφωνώ το είπε και ο Αρχηγός - στην ανάγκη παρουσίας των Αρχηγών των Επιτελείων σε ένα νομοσχέδιο το οποίο προβλέπεται μέσα η θεσμική του συμμετοχή, σε μια πολύ κρίσιμη παράμετρο του χαρακτηρισμού των ακινήτων ως μη επιχειρησιακά αναγκαίων, βέβαια δεν προβλέπεται στη διαδικασία της τέταρτης συνεδρίασης, αλλά νομίζω θα ήταν χρήσιμη η παρουσία των Αρχηγών μας μαζί με τον Υπουργό στην τέταρτη συνεδρίαση.
Γιατί, θα πρέπει με αφορμή και τη δομή δυνάμεων που έχει ήδη αποφασιστεί μετά από εισήγηση των Αρχηγών και προβλέπει το κλείσιμο συγκεκριμένων στρατοπέδων - να το κάνουμε και εκτός μικροφώνων, εγώ προτείνω να γίνει εκτός μικροφώνου αυτή η συζήτηση στην τελευταία συνεδρίαση - να ενημερωθούμε τέλος πάντων, για το ποια είναι τα κίνητρα τα οποία θα κλείσουν, είναι μη επιχειρησιακά αναγκαία και θα πάνε στο ΦΑΑΕΔ. Να έρθει και ο κατάλογος, όπως δεσμεύτηκε ο κ. Υπουργός, για τα 496 με μεγαλύτερες λεπτομέρειες και να γίνει μια πιο ανοιχτή - και επιτρέψτε μου τον χαρακτηρισμό - διαφανής συζήτηση πάνω σε αυτό θα ψηφίσουμε τη Δευτέρα. 
	Δεν έχουμε χρόνο. Δεν έχουμε περιθώριο. Παρασκευή είναι η τελευταία συνεδρίαση, Δευτέρα Ολομέλεια. Εγώ χαιρετίζω την θετική στάση του Υπουργού ότι θα είναι σημαντικό στη τελευταία συνεδρίαση να είναι παρόντες και αρχηγοί.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Στην διαδικασία των νομοσχεδίων δεν υπάρχει μυστικότητα. Δεν θα ήταν λοιπόν δυνατόν να συμβεί κάτι τέτοιο. Θεωρούμε αυτονόητο ότι όταν έρχεται εδώ ένα νομοσχέδιο είναι ενημερωμένοι οι αρχηγοί, έχουν διαβουλευθεί. Κατά τη παράσταση με τους αρχηγούς κάνουμε; Είναι πολιτική διαδικασία εδώ. Οι αρχηγοί έχουν πει τη γνώμη τους. Έτσι πιστεύω.
ΕΥΑΓΓΕΛΟΣ ΑΠΟΣΤΟΛΑΚΗΣ: Κυρία Πρόεδρε να μου επιτρέπετε μια λεπτομέρεια. Υπάρχει ένας θεσμικός τρόπος να φαίνεται η συμφωνία των αρχηγών. Υπάρχουν οι αποφάσεις των συμβουλίων των Γενικών Επιτελείων.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Αρχηγέ μου λέτε ότι δεν ελήφθη η συμφωνία των αρχηγών;
ΕΥΑΓΓΕΛΟΣ ΑΠΟΣΤΟΛΑΚΗΣ: Δεν ελήφθη και επίσημα. Δεν ξέρω. Μπορεί να συζήτησαν με τον Υπουργό - που θα συζήτησαν οπωσδήποτε - αλλά όμως είναι πολύ σοβαρό το ζήτημα για να το αφήνουμε στην απόσταση.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Σε αυτή τη διαδικασία τη νομοθετική, δηλαδή την επεξεργασία νομοσχεδίου, δεν υπάρχει. Εάν είναι κεκλεισμένων των θυρών, φυσικά μπορούν να έρθουν και ο Υπουργός και ο Υφυπουργός και οι Αρχηγοί και να γίνει μια συζήτηση. Για το Safe λέμε τώρα.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Όχι για το Safe.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Για το νομοσχέδιο;
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Κυρία Πρόεδρε, εδώ υπάρχει μία απόφαση για τη νέα δομή δυνάμεων η οποία έχει ληφθεί μετά από εισήγηση και της Επιτροπής Εξωτερικών και Άμυνας στην οποία προβλέπεται συγκεκριμένος και προσδιορισμένος αριθμός στρατοπέδων που θα κλείσουν. Τα οποία για ευνόητους λόγους δεν έχουν δοθεί στη δημοσιότητα και δεν είναι γνωστά. Αυτά τα στρατόπεδα τα οποία δεν ξέρω αν έχει ολοκληρωθεί η φάση χαρακτηρισμού ή μη ως μη επιχειρησιακά αναγκαία, έχουν συμφωνήσει οι τέσσερις αρχηγοί. Εμείς θα ψηφίσουμε την Παρασκευή και τη Δευτέρα να μεταφερθούν όλα αυτά τα δύο ταμεία χωρίς να ξέρουμε ποια είναι. Θέλουμε λοιπόν να ξέρουμε εφόσον οι αρχηγοί έχουν συμφωνήσει ποια είναι τα 137 που τα επόμενα χρόνια θα κλείσουν. Να μας ενημερώσουν, να ξέρουμε κι εμείς τι ψηφίζουμε.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Κύριε Κατρίνη, από την ώρα που έρχεται ένα νομοσχέδιο, υποτίθεται ότι οι αρχηγοί έχουν συμφωνήσει. Αν έχουν διαφωνήσει, στολή φοράνε, μπορούν να βγουν και να πουν διαφωνώ. Ωστόσο, ήμουν έτοιμη να ανακοινώσω, ότι την Παρασκευή 25 Ιουλίου υπάρχει συνεδρίαση μας στις 10 η ώρα στην αίθουσα της Γερουσίας για τη δεύτερη ανάγνωση. Ο κύριος Υφυπουργός είπε ότι θα το μεταφέρει στον Υπουργό αλλά εγώ θεωρώ ότι ό τι έρχεται εδώ γίνεται σε συμφωνία. Δεν μπορώ να διανοηθώ αρχηγό να διαφωνεί, να παραμένει στη θέση του.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Εγώ δεν είπα κάτι τέτοιο. Κυρία Πρόεδρε μακριά από μένα αυτό. Εγώ δεν είπα ότι να έρθουν οι αρχηγοί εδώ για να μας πουν εάν συμφωνούν ή όχι. Είπα ότι οι αρχηγοί έχουν συμφωνήσει σε μια δομή δυνάμεων που προβλέπει κλείσιμο συγκεκριμένων στρατοπέδων τα οποία είναι μη επιχειρησιακά αναγκαία. Τα οποία μέσα στο νομοσχέδιο προβλέπεται ότι μεταφέρονται στον φορέα, χωρίς να ξέρουμε ποια είναι. Ας μας το κοινοποιήσουν.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Σε αυτή τη διαδικασία δεν μπορεί να γίνει. Για αυτό θα γίνει μια συνεδρίαση κεκλεισμένων για να πουν ποια στρατόπεδα θα κλείσουν, με ποια λογική και ευχαρίστως εκεί θα μεταφερθεί στον Υπουργό να είναι και αρχηγοί.
ΣΥΜΕΩΝ ΚΕΔΙΚΟΓΛΟΥ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ): Κυρία Πρόεδρε, συγνώμη. Αυτό μπορεί να το κάνει και η πολιτική ηγεσία. Εφόσον θέλει να μας ενημερώσει, να μας πει ποιος είναι ο κατάλογος των στρατοπέδων.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Δεν θα το κάνει (….)
ΣΥΜΕΩΝ ΚΕΔΙΚΟΓΛΟΥ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ): Ναι συμφωνώ σε αυτό που λέτε. Αλλά δεν είναι ανάγκη να είναι οι ίδιοι οι αρχηγοί για να μας ανακοινωθούν ποια στρατόπεδα θα κλείσουν.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Αυτό λέω τόση ώρα κύριε συνάδελφε. Την Παρασκευή και ότι άλλο έχετε θα το πείτε στον Υπουργό επί του θέματος και εκείνος θα κρίνει πώς θα το χειριστεί. Σας ευχαριστώ.
Λύεται η συνεδρίαση. 
Στο σημείο αυτό γίνεται η γ΄ ανάγνωση του καταλόγου των μελών της Επιτροπής. 
Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Βούλτεψη Σοφία, Γκολιδάκης Διαμαντής, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καραμανλής Αχ. Κωνσταντίνος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Χατζηβασιλείου Αναστάσιος (Τάσος), Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Νικητιάδης Γεώργιος, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Ψυχογιός Γεώργιος, Στολτίδης Λεωνίδας, Μεταξάς Κωνσταντίνος Βασίλειος, Παπαναστάσης Νικόλαος, Κομνηνάκα Μαρία, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Αποστολάκης Ευάγγελος, Γαυγιωτάκης Μιχαήλ και Σαράκης Παύλος.
Τέλος και περί ώρα 18:35΄ λύθηκε η συνεδρίαση.

